qundao/data-zh-poetry huggingface dataset:
满庭芳·天竹
作者：叶申芗
朝代：清
体裁：词

碎击珊瑚，奇擎火齐，芳名巧借琅玕。琼枝翠叶，秀影自姗姗。药品曾收本草，南天烛、小字谁谙。今移向、名园珍砌，点缀到屏山。匀圆。疑恰似，歌唇乍破，一点红酣。倘春莺偷见，定误桃含。还忆岁朝图里，折枝好、摹遍黄筌。应休认、相思南国，鹦鹉啄来残。
满庭芳·婺江石境滩
作者：叶申芗
朝代：清
体裁：词

笋石嶙峋，箭流奔激，争誇石镜雄滩。推篷试望，风景宛乡关。应料宵分归梦，凭江水、送到家山。西风好、浮云扫尽，霜月逼人寒。奇观。曾历遍，九泷怒浪，三峡惊湍。更洞庭秋涨，厦岛春澜。谁念倦篙此日，好山水、来访新安。停杯听、长年笑我，行路不知难。
满庭芳·浔阳琵琶图
作者：叶申芗
朝代：清
体裁：词

词客牢骚，美人迟暮，情怀一样无聊。悲秋伤别，无那可怜宵。忽忆青楼旧梦，都付与、慢撚轻挑。邻船客、寻声暗问，移舫近招邀。谁描。愁万种，风鬟雾鬓，老大萍漂。休提起当年，一曲红绡。我亦青衫司马，重题处、也为魂销。应念是、天涯沦落，同寄恨迢迢。
满庭芳·绿萼梅
作者：叶申芗
朝代：清
体裁：词

染黛嫌浓，销冰讶薄，春波浅蘸芳魂。天寒修竹，翠袖倚无痕。鸟羽缡褷遥映，罗浮梦、好与温存。横斜影，巧偷苔晕，清绝月黄昏。前身。怜应是，仙人萼绿，小字同新。数头番花信，略较梭巡。倘向含章点额，撩云鬓、钿碧轻匀。东风恶，一帘花雨，肠断堕楼人。
满庭芳·自题词存
作者：叶申芗
朝代：清
体裁：词

铁板高歌，红牙低按，佳话分擅词场。笑余迂拙，浑不辨丝簧。却爱倚声深妙，暗偷掏、窃效颦妆。怡情处、花天酒好，随意谱宫商。清狂留几许，零笺剩墨，结习难忘。向偷声减字，子细评量。纵未尽谐音律，半生也、曾费吟肠。凭谁付、双鬟试唱，红豆记新腔。
满庭芳·高邮遇雪
作者：叶申芗
朝代：清
体裁：词

病骨阑珊，旅怀萧瑟，十年又过秦邮。迎春送腊，兀坐对扁舟。连日严阴酿雪，侵寻是、寒透重裘。因风絮、晚来更急，堆积满船头。寒流。流渐涩，轻桡过处，玉碎琼浮。爱潜听琤琮，细响常留。只恐宵深冻合，归舟阻、羁思难收。私相祷、晴帆高挂，明日到扬州。
满江红
作者：叶申芗
朝代：清
体裁：词

万里归来，久吹断、龙潭清梦。多情是、卖花人把，一株春送。老干经霜风格古，仙姿酣酒胭脂重。且欣然、分却典衣钱，携锄种。瓦盆贮，山斋供。枝低亚，香浮动。念几生修到，品高谁共。好向小窗邀月赏，莫教长笛临风弄。更急须、招客对花开，倾春瓮。
满江红·丙戌初到大关作
作者：叶申芗
朝代：清
体裁：词

斗大山城，居然是、滇东锁钥。千余里、襟黔带蜀，犬牙相错。犵鸟蛮花风景异，僰僮爨女夷情乐。沐承平、雅化百年来，安耕凿。舆马困，山程虐。周楫险，溪滩恶。笑蚕丛鸟道，崎岖犹昨。田叠楼梯窗际列，泉通竹枧厨中落。对边关、斜日起新愁，听笳角。
满江红·九日出都，留别杨蓉峰前辈、李兰卿舍人
作者：叶申芗
朝代：清
体裁：词

地角天涯，谁禁得、几番离别。争奈是、销魂况值，蓟门秋色。握手沉吟忘语笑，回眸顷刻成暌隔。盼道旁、憔悴柳丝黄，难攀折。聚与散，如萍迹。往复返，真驹隙。但骊歌一唱，此情何极。绿酒好留他日醉，青衫已为今朝湿。慰相思、惟有月当头，同南北。
满江红·壬申九日叠前韵
作者：叶申芗
朝代：清
体裁：词

去岁今朝，记曾是、燕台分别。万馀里、飘然来看，九峰山色。紫蟹黄花风景杳，碧鸡金马关山隔。叹每逢、佳节倍相思，肠应折。宾客少，无游迹。簿书简，多馀隙。笑直须卧治，清闲已极。高会远怀窑厂胜，荒居绝类湓江湿。问愁城、自昔酒兵降，今将北。
满江红·歙溪即事
作者：叶申芗
朝代：清
体裁：词

放眼溪山，宛然又、别开生面。况复值、霜林风景，翠凋丹染。夹岸磳田梯万叠，近滩水碓轮双转。更沿村、粉壁好人家，炊烟满。冬过暖，天应变。冻雨散，酸风健。正浓云酿雪，洒篷飞霰。透骨新寒裘屡易，破愁卯酒杯频劝。念岁华、将暮旅怀深，难消遣。
满江红·硕致堂别驾黑龙潭看梅图
作者：叶申芗
朝代：清
体裁：词

丰度翩翩，问骠骑、何如第五。况复是、士元骥足，早看展布。需次十年秦塞久，驰驱万里滇池阻。剩闲来、游历好山川，开襟处。潭百尺，龙深护。梅千载，花初吐。正微吟把卷，翛然天趣。羡尔闲身丘壑置，嗟余浪迹风尘苦。拟何时、同蹑笋鞋青，眠花坞。
满江红·送童楚翘明府赴闽海运
作者：叶申芗
朝代：清
体裁：词

海上浮槎，张骞后、谁将空凿。男儿志、乘风破浪，壮怀磊落。艛艓云连驰画鹢，帆樯风利占黄雀。认虎门、缺处是三山，南台泊。分天庾，廑民瘼。劳转输，苏沟壑。想乡园万井，欢声腾跃。愧我神山舟旧引，羡君横海勋犹昨。更有缘、饱啖荔支回，香留腭。
满江红·重台红梅
作者：叶申芗
朝代：清
体裁：词

茜雪飘香，已占断、罗浮春色。几曾见、南枝放处，重攒五出。竞爽让他莲蒂并，同心叠抱丁香结。想双声、绛树是前身，方修得。点不尽，深宫额。吹不断，江城笛。宛暗香疏影，垂来的的。染翰好凭双管手，簪花恰似连珠格。向石湖、谱外数奇胎，真佳绝。
满江红·金陵书怀
作者：叶申芗
朝代：清
体裁：词

过此江山，念都是、旧曾相识。万余里、张帆捩舵，也应暂息。愁水愁风心欲碎，忧晴忧雨头将白。到秦淮、未敢访桃根，青衫客。忆前度，垂髫日。再来是，烧灯夕。算者番三看，白门柳色。忙近槐花文思涌，涨生桃叶秋潮急。笑年来、如许好光阴，闲抛掷。
点绛唇
作者：叶申芗
朝代：清
体裁：词

绕屋青山，屏风十二周遭绿。峰重岭复。拄笏闲延瞩。最是宜人，雨后山如沐。新妆束。岚光翠扑。个个云鬟矗。
点绛唇·栀子
作者：叶申芗
朝代：清
体裁：词

薝卜天香，祗园佛品谁移到。珠胎玉貌。六出灵葩小。禅友名佳，宜得旃檀号。玄机妙。闻根参了。鼻观通应早。
点绛唇·桐花
作者：叶申芗
朝代：清
体裁：词

清露晨流，新桐花吐清明到。碧鲜紫俏。待殿春风好。好洁倪迂，日洗真堪笑。春深了。残英莫扫。留饲相思鸟。
点绛唇·金银花一名鹭鸶藤
作者：叶申芗
朝代：清
体裁：词

钗股双垂，色分黄白真纤巧。珠萦翠绕。小摘宜清晓。茗战争新，香助汤功妙。谁知道。段家诗好。初把芳名表。
烛影摇红·得茝林方伯手书，以近刻诸种见赠，并邀苏门之游，赋此奉答
作者：叶申芗
朝代：清
体裁：词

咫尺天涯，蓬山在望船难到。卅年酒社旧狂徒，心似惊乌绕。万里楂来天杪。溯漕河、秋风汛早。舟装百万，忙煞黔娄，频频西笑。珠玉纷贻，临风雒诵舒怀抱。政成述德创梁祠，名出三高表。准拟来年归棹。过苏台、放怀吟啸。沧浪亭畔，濯我尘缨，羁愁顿扫。
烛影摇红·戊子初度登黄鹤楼
作者：叶申芗
朝代：清
体裁：词

辽鹤重来，驹阴瞬届知非岁。世人几辈得神仙，此语原游戏。百尺危栏遍倚。念蓬飘、谁时暂止。乡关何处，望极南天，万重烟水。仙枣亭前，道人指说新栽是。浮生半百尚蹉跎，过眼云烟似。白发渐来镜里。笑头颅、依然如此。青衫虽旧，纵听琵琶，几曾湿泪。
烛影摇红·由荆江入汉江南望洞庭作
作者：叶申芗
朝代：清
体裁：词

浪迹天涯，半生鸿爪纷纷似。此行为补未游踪，巴郢三千里。曾向洞庭买醉。又浮槎、东来汉涘。星霜八度，笑问垂杨，树犹如此。鹦鹉洲边，古来多少才人泪。萋萋芳草自生愁，极目黏天翠。且泛鸭头绿水。学青莲、糟丘高垒。醉乡稳住，痛饮狂歌，唾壶敲碎。
玉交枝·葡萄
作者：叶申芗
朝代：清
体裁：词

异种携从博望侯。五官题品更谁俦。浓阴满架，宜夏复宜秋。马乳晶明珠莫比，龙须绕翠还流。酿成佳酝，留取博凉州。
玉连环·鹦鹉
作者：叶申芗
朝代：清
体裁：词

灵禽翻被能言误。向雕笼珍护。妒他梁燕每双栖，常爱把、春寒诉。方响一声轻度。唤云英不住。粉郎诗句是谁教，在画阁、深深处。
珍珠帘·桃源夜行
作者：叶申芗
朝代：清
体裁：词

澄江冻月明如昼。溯寒潮、稳趁苇帆风骤。樯影动栖乌，傍几行岸柳。忽听棹歌烟外起，又暗把、旅情勾逗。僝僽。且抱膝微吟，挑灯唤酒。隐约人语灯光，知近依水市，去程将够。试问夜如何，恰三更时候。篷背霜浓气肃，听远驿、数声荒漏。依旧。向斗帐孤眠，梅花影瘦。
瑞鹤仙·癸巳元夕馀姚舟中
作者：叶申芗
朝代：清
体裁：词

岁华惊浪掷。记雁后、初归刚逢人日。湖山壮春色。拟芳游饱看，临安灯节。官符火急。又催度、西兴水驿。坐乌篷、重过山阴，万壑千岩曾识。追忆。故园今夕，火树银花，南油西漆。关山路隔。空怅望，梦难觅。对江村近远，渔灯几点，便是元宵消息。剩多情、好月当头，伴人岑寂。
生查子·兰萱
作者：叶申芗
朝代：清
体裁：词

兰为侍女花，萱是宜男草。徵梦偶称祥，最是忘忧好。真色与生香，各自萦怀抱。且学灌园翁，对此堪娱老。
生查子·金凤牵牛
作者：叶申芗
朝代：清
体裁：词

阶前好女儿，篱角勤娘子。杂艳媚如斯，浅碧娇无比。叶凝晓露漙，花怯朝阳萎。物性各有常，静悟盈虚理。
留春令·铁线莲
作者：叶申芗
朝代：清
体裁：词

叶纤剪翠，茎柔萦紫，娟娟堪爱。圆苞浅碧宛如莲，偏宜傍、珠钿戴。篱眼盘旋娇不碍。看倚风情态。花开虽久惜无香，但留得、春常在。
相见欢·紫荆
作者：叶申芗
朝代：清
体裁：词

夭桃媚杏输秾。紫蒙茸。碎剪彩霞千缕闹东风。娇旖旎。艳无比。费春工。不愧芳名唤作满条红。
相见欢·荷包牡丹即鱼儿牡丹，又名花妃
作者：叶申芗
朝代：清
体裁：词

牡丹旧号花王。镇无双。合有嫔妃随侍斗新妆。珠成串。鱼儿贯。惜无香。密缀芳苞巧肖紫荷囊。
眼儿媚
作者：叶申芗
朝代：清
体裁：词

老来偏费惜花心。秋色艳难禁。鸡冠血染，鹅翎壳破，红透黄深。酒人例向斜阳醉，醉后绕花吟。花应笑我，髭将撚断，鬓欲愁侵。
眼儿媚·桐庐道中
作者：叶申芗
朝代：清
体裁：词

峭帆风定晚来晴。远蒲断霞明。篷窗静倚，半江渔艇，两岸鸠声。船娘生小娇痴惯，软语泥人听。笑轻歌缓，茶香酒酽，著意逢迎。
祝英台近·红叶
作者：叶申芗
朝代：清
体裁：词

茜霞明，桃浪妒，寒艳竟如许。满眼秋光，春色莫相误。争愁万卉霜欺，谁知霜后，转染就、嫣红无数。雁来否。更爱阶下亭亭，疏影列珊树。桕赤枫丹，催得岁华暮。因怜酒客衰颜，霜林一样，日日醉、斜阳一度。
秋波媚·蓼花
作者：叶申芗
朝代：清
体裁：词

小园奚似壮秋容。烟穗簇芳丛。萧疏画意，柳衰让碧，芦淡输红。水天忽忆江南梦，落日放孤篷。影迷初雁，香留残蝶，点缀西风。
秋霁·丈亭晓行
作者：叶申芗
朝代：清
体裁：词

迎晓推蓬，正月仄金盆、凝碧无际。塍稻吹香，岭松送籁，霁色湖光争媚。朝来爽致。蕉衫悄觉凉生袂。漫追记。前度、雪中短棹惯曾舣。当此阑暑、欲避无方，昨翻天飘、炎景如洗。恍身游、冰壶影里，一襟秋思向谁寄。促膝扣舷声漫倚。恐待云敛，催将初日曈曈，梭巡仍换，畏人天气。
绮罗香·东川道中
作者：叶申芗
朝代：清
体裁：词

宿冻封条，新寒起粟，连日严阴催就。雾海弥漫，望去欲迷昏昼。闻鸡声、知有山居，瞥帘影、忽来村口。傍邮亭、是处人家，带烟都似乍炊后。西风频听夜吼，还恐朝来酿雪，客程厮勾。晓色熹微，谁料碧翁晴透。敌霜威、卯酒全消，怯风力、重衾依旧。想欢声、暖遍茅檐，负暄多野叟。
绮罗香·新柳
作者：叶申芗
朝代：清
体裁：词

晴霭烘黄，遥波蘸碧，偷把春光泄漏。非雾非花，凝望似无还有。倚东风、青眼才舒，浥朝雨、翠眉将斗。最可怜、长短亭边，嫩条先折玉人手。妆楼频误少妇，忽向陌头瞥见，芳心潜逗。黛影烟痕，惯惹春情僝僽。欲藏莺、浅绿未匀，待系马、柔丝难够。问当年、张绪风流，可能如此否。
花心动·甬东除夕招冯柳东太史小饮
作者：叶申芗
朝代：清
体裁：词

腊鼓声中，又殷勤、暗将岁华催换。旅鬓渐衰，壮志犹惊，枉自勾留海畔。闷来强把屠苏酌，转引起、乡愁无限。空凝盼、山远水远，家远人远。堪叹老怀疏懒。幸客里相逢，瀛洲仙伴。籀圣经神，史诗词仙，都被先生占断。建溪慵展栽花手，爱绛帐、春风生暖。清谈健、令人宦情逾澹。
花心动·除夕守岁用壬辰除夕韵，仍索柳东再和
作者：叶申芗
朝代：清
体裁：词

腊雪初消，数年光、又将旧符都换。暂假一麾，守岁句东，仍恋贺家湖畔。丰年笑话誇三白，听蔀屋、欢声何限。更争盼、放晴元夕，桂华光远。窃叹词颠未懒。况酬唱依然，鸳湖昔伴。眷此岁华，旧韵重拈，欲把吟髭撚断。唐花满室寒香发，正笑拥、夜炉添暖。醉笔健、呵来那愁墨澹。
苏幕遮·春草
作者：叶申芗
朝代：清
体裁：词

烧痕苏，酥雨细。一遍春风，一遍添新翠。除却朱门居要地。废沼闲庭，处处饶生意。妒裙腰，黏屐齿。若道无情，南浦情何已。漫说行人千万里。碧色连天，更在行人外。
荷叶杯·盆莲
作者：叶申芗
朝代：清
体裁：词

宛尔红情绿意。并蒂。尺许小盆池。双心千瓣斗鲜奇。出水不沾泥。试问花中何比。君子。风度胜张郎。碧纱窗下晚风凉。花叶两俱香。
菩萨蛮
作者：叶申芗
朝代：清
体裁：词

好花开处原非易。看花须惜怜花意。花亦解人怜。临风花自偏。酒徒狂态作。翻道花情薄。对酒碎花枝。此情痴未痴。
菩萨蛮·楸花
作者：叶申芗
朝代：清
体裁：词

长楸走马长安陌。小园欣见楸花发。野色与村香。送春也自忙。杜韩题咏在。莫道无人爱。留叶待新秋。盈盈簪满头。
菩萨蛮·秋葵
作者：叶申芗
朝代：清
体裁：词

迎眸几点秋光媚。倚风浅拂鸦黄腻。遮莫认东篱。低倾金屈卮。嫩苞开晓露。影转斜阳暮。吹散曲尘衣。芳魂伴月归。
菩萨蛮·迎夏是花，为诸花谱所未收。亦他所未见，花叶迎春而较小，夏初即开，勤与浇灌，秋后犹着花也
作者：叶申芗
朝代：清
体裁：词

炎官畏景群芳怯。偏欣小草迎薰发。花比散金黄。开随夏日长。嫩英分五出。细叶娟娟碧。纤秀却无香。依然蜂蝶忙。
菩萨蛮·野茉莉滇中名为野丁香，又名粉果花，以其花落结小黑果，其粉可傅也
作者：叶申芗
朝代：清
体裁：词

斜阳墙角疑铺锦。红黄紫白交相映。也助晚妆忙。风来冉冉香。佳名偷末丽。野意饶娟媚。留得果盈盈。还将粉细匀。
菩萨蛮·题团扇
作者：叶申芗
朝代：清
体裁：词

冰纨只恐经秋叶。画师偏写深秋意。衰柳带鸣蝉。秋光绝可怜。蓼花红点点。秋色疏而远。障面且婆娑。休赓桃叶歌。
蓦山溪 其一 手炉
作者：叶申芗
朝代：清
体裁：词

名工铸就，出入卿怀袖。镂盖巧玲珑，炽红鳞、葭灰煨透。晓妆未竟，常置镜台旁，呵额翠，注唇朱，时熨纤纤手。冬寒罢绣，暖阁闲相守。并坐绿熊茵，握春葱、帕罗交覆。檀郎贪耍，当作博山看，爇沉水，袅双烟，图得氤氲久。
蓦山溪 其二 脚炉
作者：叶申芗
朝代：清
体裁：词

小怜雅制，凫藻传名古。随意范方圆，爱温黁、冬闺仿取。绣茵坐倦，小立斗身轻，双弓稳，俨承莲，奚异盘中舞。严宵雪骤，何计寒威御。妙用代香毬，被儿烘、暖春留住。羡伊得地，常许卧狸奴，裙褶覆，袜罗亲，占断风流处。
蓦山溪·自题庚午雅集新图
作者：叶申芗
朝代：清
体裁：词

头颅依旧，廿载重回者。著破此青衫，滞滇云、浮湛最久。软红频踏，故态尚疏狂，杯在手，笑开口，肯负尊中酒。故人知否，天意怜憨叟。且许作词颠，任学他、苏辛周柳。闲来拄笏，莫问鬼揶揄，身宜守，颜休厚，留对图中友。
虞美人·四季橘
作者：叶申芗
朝代：清
体裁：词

南中佳果千头橘。霜后方成实。谁传奇种四时看。一样开花结就满枝丹。上林夏熟誇珍树。曾著相如赋。摘来颗颗小金丸。试纳陆郎怀袖堕应难。
虞美人·林檎频婆
作者：叶申芗
朝代：清
体裁：词

月临花结林檎果。香色真兼可。曾闻此果最来禽。赢得右军墨宝比兰亭。果中更羡频婆好。风味尤称妙。芳名传说出楞严。译就相思两字是华言。
蝶恋花
作者：叶申芗
朝代：清
体裁：词

已过清明春欲暮。连日春寒，强把春留住。墙角海棠红乍吐。怎经风雨频相妒。燕子不来来复去。待觅双栖，又恐重帘误。遥忆天涯芳草路。萋萋碧色魂销处。
蝶恋花·蝉
作者：叶申芗
朝代：清
体裁：词

庭院阴浓消暑气。忽带蝉声，便有山林意。雨后风前听未已。缠绵最任斜阳里。饮露栖烟仙骨蜕。品格清高，曾伴金貂队。独有长吟无限思。秋来惯惹新愁起。
行香子·醉题吴醉生驾部听琴图，图为听其姬人翠涛抚琴
作者：叶申芗
朝代：清
体裁：词

以醉为生，尔醉谁醒。笑此髯、此乐谁曾。既修艳福，更赋闲情。对杯中物，琴中趣，意中人。天爽秋晴，月澹花明，问何时、许我同听。纹纱窈窕，弦语珑玲。忆词中句，帘中影，画中声。
西江月·玉簪
作者：叶申芗
朝代：清
体裁：词

叶比蕉心较狭，花疑薝而偏修。汉宫遗下玉搔头。化作仙葩独秀。导影宜依云鬓，芳苞合傍妆楼。晚风吹送好香幽。当得瑶妃消受。
西江月·鸡冠
作者：叶申芗
朝代：清
体裁：词

俨是花冠形肖，居然绛帻丰标。倚风含露越雄骄。只欠临明啼晓。色判紫红黄白，种分散整卑高。后庭玉树话南朝。博得玉奴题藻。
西湖五咏·和张中甫词社题 其一 天香·龙井茶
作者：叶申芗
朝代：清
体裁：词

雀舌冰芽，龙团雪饼，茗战渐开唐后。顾渚旗枪，洞山罗岕，旧录浙西传久。龙泓新品。双绝是、灵湫配就。活火须求烹法，松声更调汤候。茶经策勋谁右。论香甘、建溪居首。试向春风细啜，品题难剖。瓯面素涛微皱。笑只合、名姬戏相斗。破睡封侯，怎能厮勾。
西湖五咏·和张中甫词社题 其三 摸鱼儿·瓜皮船
作者：叶申芗
朝代：清
体裁：词

是谁人、浮瓜湖上，水仙偷削新样。榔声结队侵晨出，绕遍藕汀茭荡。烟水旷。笑宛是、野航恰受人三两。冲波狎浪。最春末搴莼，秋初采芰，风景妙难状。追游赏，多少吟窗醉舫。湖山佳胜犹曩。衣香鬓影波光丽，不碍纶竿丝网。还复往。合添个、菱娃裹鸭红裙飏。橛头差仿。便细雨斜风，不须归去，傍晚起渔唱。
西湖五咏·和张中甫词社题 其二 桂枝香·桂花栗
作者：叶申芗
朝代：清
体裁：词

桂花开乍。见满市栗蓬，馋眼先诧。争说新穰试嚼，味含龙麝。木樨香发真无隐，宛参透、禅机棒打。红菱紫芡，珠圆冰脆，一时销价。俨猬刺、髼松难画。看竞奏并刀，黄玉盈把。倘到秋深，空剩霜苞紫罅。李和煼法誇甘美，更谁忆、汴都旧话。若教疏事，休文纵在，也惭博雅。
西湖五咏·和张中甫词社题 其五 水龙吟·渔火
作者：叶申芗
朝代：清
体裁：词

湖光山色苍茫，两三星火明还暗。乌啼月落，柳堤花港，尽无人管。初讶流萤，旋疑飞磷，随波开闪。想钓舟人醒，蟹帘风定，远与近，纷零乱。荒宴。犹闻南渡，歌楼灯舫，暮游侵旦。剩得而今，渔庄风景，依然湖畔。但钟声动处，客船谁到，隔南屏远。
西湖五咏·和张中甫词社题 其四 齐天乐·画角
作者：叶申芗
朝代：清
体裁：词

临安做小朝廷日，边声惯惊銮跸。晓月乌栖，残阳雉堞，都是怕听商律。词仙白石。曾调犯凄凉，翻成新拍。只恐梅花，也应误认玉龙笛。清时久经混一，临风三弄处，音韵非昔。江海敉安，湖山秀丽，绘就升平景物。摩珂兜勒。想乐府延年，当时留得。鹤唳华亭，那能相仿佛。
解语花·晓行
作者：叶申芗
朝代：清
体裁：词

残星带雁，落月啼乌，画角催天曙。鞭声铃语。轮蹄乱、迤逦客程分去。冲烟披雾。望初日、曈昽将吐。霜力浓、卯酒全消，瘦马凌竞步。试问为何羁旅。被名缰利锁，勾引如许。不辞辛苦。奔波状、历碌那论寒暑。宦游更误。念孤负、香衾无数。算几人、暖阁黄绸，高卧听衙鼓。
诉衷情·种竹近得斑竹紫竹分种
作者：叶申芗
朝代：清
体裁：词

潇疏无似此君佳。新种数竿斜。柔篁嫩筱勤培护，添影映窗纱。斑点细，紫筠誇。翠交加。箨龙成后，好助秋声，更伴梅花。
调笑令·女萝
作者：叶申芗
朝代：清
体裁：词

弱质。娇无力。袅袅柔茎扶不直。依松远引脩千尺。细缀朱英的历。微风吹动蒙茸碧。补屋谁人独立。
谒金门·杏花
作者：叶申芗
朝代：清
体裁：词

春意闹。万点明霞初照。催转年光惊客抱。江南归梦好。新燕柳丝亭沼。消息雨中偏悄。最是关心深巷晓。卖花声绝俏。
谒金门·鹰潭晚眺
作者：叶申芗
朝代：清
体裁：词

登临适。远水遥天一碧。历历去帆山嘴灭。晚江风正急。高岸枫丹桕赤。浅渚烟消霞湿。做弄秋光娱倦客。客怀愁转集。
谢秋娘·秋海棠
作者：叶申芗
朝代：清
体裁：词

秋花好，无似海棠佳。泪脸恰如思妇态，愁丝真是断肠花。秋色胜春华。
谢秋娘·雁来红
作者：叶申芗
朝代：清
体裁：词

秋光好，更数老来娇。五色浑疑花烂漫，三秋占断叶妖娆。画苑也难描。
贺圣朝·冬韭
作者：叶申芗
朝代：清
体裁：词

半畦冬韭黄芽嫩。向春盘初进。萍齑休更石家誇，恐令人齿冷。庾郎三九，食鲑常品。仰清贫风韵。还欣冒雨客来时，把霜苗剪尽。
踏莎行
作者：叶申芗
朝代：清
体裁：词

檐溜飘阶，山云穿户。重阳过后犹风雨。悲秋已自恨无聊，问谁能免添离绪。新雁不来，黄花无语。纸窗兀坐朝还暮。可堪窗外有芭蕉，声声似说新愁苦。
踏莎行·晚香玉
作者：叶申芗
朝代：清
体裁：词

叶比兰柔，花怜栀小。嫩苞六出天然巧。晚来风过玉生香，无风时觉香尤悄。残暑园林，新凉池沼。闲情忽忆都门道。黄昏听唱绣毬篮，卖花声里秋光好。
踏莎行·茄
作者：叶申芗
朝代：清
体裁：词

昆味称奇，落苏名俏。五茄久著珍蔬号。自从题做紫膨脝，食单品减知多少。作脯原佳，将糟亦妙。老饕所嗜从吾好。忆并白苋话清操，自惭肉食非同调。
转应曲·紫胡蝶闽中名为紫燕，滇中名为扁竹兰，且有开白花者，亦花谱所未收也
作者：叶申芗
朝代：清
体裁：词

胡蝶。胡蝶。紫艳翠茎绿叶。翩翩对舞风轻。团扇扑来梦惊。惊梦。惊梦。一样粉柔香重。
转应曲·蔷薇
作者：叶申芗
朝代：清
体裁：词

春雨。春雨。染出春花无数。蔷薇开殿东风。满架花光艳浓。浓艳。浓艳。疏密浅深相间。
过秦楼·川江到宜昌为出险，舟中始有帆樯橹之设，词以纪之
作者：叶申芗
朝代：清
体裁：词

一片鸣钲，数声柔橹，连樯晓发宜昌。值桃花新涨，把瞿塘滟滪，换做康庄。酾酒酹长江。愿布帆、风色相将。喜峡猿声断，江鱼味美，稳坐篷窗。溯彝陵在昔称荒郡，自红梨吟后，艳说欧阳。尚堂留绛雪，想风流犹忆，太守文章。名士半疏狂，笑古人、迁谪何妨。遇江山卉木，偶然题咏，千载流芳。
迎春乐·迎春
作者：叶申芗
朝代：清
体裁：词

春光九十花如海。冠群芳、梅为帅。斯花品列番风外。偏迎得、春来赛。未有花时春易买。笑还占、中央色在。谁与锡嘉名，争说道、金腰带。
醉太平
作者：叶申芗
朝代：清
体裁：词

秋晴夜清。云轻月明。绕庭闲步微吟。引离人恨生。更深酒醒。愁萦梦惊。拥衾遥伴孤檠。更怕听雁声。
醉太平·其一
作者：叶申芗
朝代：清
体裁：词

春江冻消。春风浪高。晚潮催送归桡。过长桥短桥。离觞泪浇。离衾梦劳。今宵真个无憀。恨山迢水迢。
醉太平·其二
作者：叶申芗
朝代：清
体裁：词

春风柳花。残阳乱鸦。山村临水人家。问谁曾浣纱。溪桥径斜。柴门树遮。酒帘招客停车。岂仙源路赊。
醉太平·白沟晓发
作者：叶申芗
朝代：清
体裁：词

霜凝夜深。参横斗倾。毡车寒拥青绫。听鞭声铎声。晨鸦梦惊。东方渐明。无端雾幛冥冥。迷来程去程。
醉花阴·罂粟
作者：叶申芗
朝代：清
体裁：词

种向中秋开待夏。秾艳谁能画。号做米囊花，万粟同罂，欲籴疑无价。子规啼罢群芳谢。惜春光难借。留此锦屏风，紫姹红嫣，浑忘春归也。
醉花阴·蚕豆
作者：叶申芗
朝代：清
体裁：词

种向中秋收待夏。久历三时也。花吐宛如蛾，荚宛如蚕，形肖真难画。自来题写怜应寡。仅诚斋诗话。欺蜜复欺酥，甘软相兼，佐我盘餐雅。
采桑子·剪春罗是花，亦名洛阳花。洛中最多，高不过三尺。去岁蓄旧根而培之，花时高至六七尺。洛人颇以为异，并志之
作者：叶申芗
朝代：清
体裁：词

阶前喜见琼枝茁，碎剪红纱。烘日蒸霞。七尺珊瑚傲石家。绛蕤翠葆幢幢影，凡卉偏佳。异种堪誇。莫是仙人旌节花。
采桑子·梅花双影图为星斋赋
作者：叶申芗
朝代：清
体裁：词

琼枝玉树交相倚，人比梅清。影并花明。修到今生定几生。同拈双管吟兼画，天上双星。仙里双成。都让卿卿两璧人。
采桑子·紫薇
作者：叶申芗
朝代：清
体裁：词

当年虚白堂前种，一树春风。两代诗翁。先后传来丽藻工。自惭未到金华省，追赏仙踪。独对芳丛。谁道花无百日红。
金缕曲
作者：叶申芗
朝代：清
体裁：词

游宦成羁旅。问当时、谁人投笔，谁人誓墓。笑我频年牛马走，依旧头颅如许。休更忆、金闺故步。万里携家从簿禄，又那堪、千里抛家苦。离思积，向谁诉。愁来难觅高阳侣。镇无聊、编篱穿沼，移花栽树。敢学鱼湖同鹿柴，运甓漫消闲绪。但可惜、流年虚度。曾道销魂缘赋别，恨而今、魂也无销处。空怅望，碧云暮。
金缕曲·上元日重游孤山
作者：叶申芗
朝代：清
体裁：词

盼得元宵到。趁良辰、携朋重与，探梅孤岛。恰值苏堤晴乍稳，催出半湖兰棹。正雪后、群山如笑。蹑屐同来山畔觅，讶春光、尚浅香魂悄。游漫续，兴仍扫。东君特酿春寒峭。勒幽芳、南枝欲吐，北枝犹少。或恐逋仙憎俗客，不放梅花开早。待何许、罗浮梦好。屈指花朝应不远，倩翠禽、为我频频报。词叠和，尊还倒。
金缕曲·和陆祈孙明府见赠
作者：叶申芗
朝代：清
体裁：词

宦海风波怕。况文人、一行作吏，更销声价。自古名高多运蹇，福慧双修盖寡。算只有、泉明高雅。五斗折腰真不屑，赋归来、采菊东篱下。问谁继，清风者。知君仙骨原潇洒。脱荷衣、鸣琴偶试，便思冠挂。浮世升沉何足道，羞煞好官笑骂。待春雨、杏花归也。愧我尘劳逾廿载，过江州、谁念狂司马。歌欲阕，泪先泻。
金缕曲·戊戌春仲晦日大雪盈尺，赋此志异
作者：叶申芗
朝代：清
体裁：词

休道春寒浅。奈连朝、封姨无赖，风光陡变。剪水成花皆六出，那料飞来春半。讶玉宇、琼楼重现。柳絮榆钱漫天舞，霎时间、处处都堆满。春如此，几曾见。晓来仍索冬裘换。怪夜分、衾裯泼水，孤眠难恋。催爇香篝添炽炭，卯酒三杯助暖。扶藤杖、小园行遍。花事从兹应渐缓，想麦畴、深慰三农望。寒如此，几曾惯。
金缕曲·戴寿伯明府碧峣耕读图
作者：叶申芗
朝代：清
体裁：词

万里归来久。乍披图、碧鸡山色，岧峣依旧。忆昔名贤南迁日，留此山居半亩。问谁仰、高风尚友。浊世翩翩佳公子，倩画师、摹取林峦秀。耕与读，乐兼有。君今方绾铜青绶。骋骅骝、云逵展步，天衢骧首。点检砚田并书圃，付与山灵厮守。待他日、功成名就。乞得滇池三千顷，向大观、楼畔开新构。践斯约，归田后。
金缕曲·抚琴图
作者：叶申芗
朝代：清
体裁：词

梧竹轻阴绕。对庭轩、瑶琴独抚，是何年少。濯濯丰姿怜张绪，莲幕蜚声偏早。托雅趣、丝桐深妙。莫奏高山流水曲，自钟期、去后知音少。但目送，孤鸿杳。披图细揣君怀抱。想当时、文君未遇，偷弹新调。欲寄琴心求凰意，盼得远山眉好。况恰有、双鬟来到。笑我忘情何所好，学渊明、只爱无弦操。词题罢，尊频倒。
金缕曲·旅枕闻隔院琵琶
作者：叶申芗
朝代：清
体裁：词

何处红楼女。隔墙儿、轻拢慢撚，哀音如许。多少悲欢恩怨事，都入轮袍新谱。但只恋、温柔乡住。此日尊前金买笑，弹指间、半是浔阳妇。推复引，转凄楚。倦游念我长羁旅。印鸿泥、天涯踏遍，几经辛苦。孤枕寒衾眠未稳，那惯更听弦语。十五载、青衫尘土。潦倒使君痴绝甚，枉替人、细把衷情诉。呼烛起，题长句。
金缕曲·桐江书怀
作者：叶申芗
朝代：清
体裁：词

倦听秋蝉咽。送征帆、半江碧浪，满山红叶。问我劳踪何日歇，买棹又来东浙。空自叹、年年伤别。回望吴山烟涛阔，倩梦魂、归去愁难越。歌未尽，恨千叠。篷窗兀坐何为悦。检巾箱、重商旧稿，添编新阕。对酒当歌羞白发，孤负桐江风月。漫指点、荒台双碣。高隐孤忠同奇绝，与江山、终古难磨灭。情独往，觞频醊。
金缕曲·落花
作者：叶申芗
朝代：清
体裁：词

命莫如花薄。叹年年一番春尽，一番漂泊。孤负东皇栽培意，生受封家恶剧。况更有、许多做作。飞上锦茵能有几，但吹来、藩溷真无著。回首视孰清浊。红嫣紫姹何如昨。想都因、未除结习，俗缘难却。琪树琼花神仙品，一染红尘便错。空怅望、蓬瀛楼阁。此别钧天成小谪，也有人、说道人间乐。身世事，杳难托。
金缕曲·谢周稚圭抚军寄示词稿
作者：叶申芗
朝代：清
体裁：词

笔墨供游戏。笑年来、词颠私署，新声偷倚。岂较红牙和铁板，按谱填腔而已。窃自念、谁将迷指。顾误周郎词坛帅，忍一编、远惠珠盈纸。盥薇读，握兰比。壮夫休哂彫虫技。想佳章、吟就几费，含宫调徵。况复钟情惟我辈，怀梦言情尤旨。空怅望、蓬山伊迩。徒藉双鳞通尺素，愿勿忘、咳唾随风致。癖虽在，语非绮。
金缕曲·重葺寄巢初成，适李梦韶观察寄新词，走笔和答
作者：叶申芗
朝代：清
体裁：词

谁劝青莲酒。访遗踪、天津桥废，高楼非旧。重葺寄巢宽十笏，且息轮蹄奔走。笑差胜、槐安梦守。六易星霜方满秩，恋皇恩、奚啻三年久。堪容膝，莫搔首。新词忽寄屯田柳。伴梅花、鳞函远历，只双亭堠。贻我三章金缕曲，快读藉消寒昼。应推作、花间好手。欲向旗亭偷赌唱，奈输君、先占双红袖。同此乐，甚时又。
金缕曲·题赵蓉舫学使嵩峰揽胜，即以志别
作者：叶申芗
朝代：清
体裁：词

历览寰区胜。数嵩高、岿然峻极，天中作镇。三十六峰云不断，罗列丹崖苍岭。问谁倩、图将好景。缅昨星轺春过洛，爱探奇、蹑屐寻幽兴。当更访，石淙冷。曩游犹忆昆华近。仰丰裁、灵钟金马，秀推玉笋。此后频看持使节，今日亲依樾荫。况恰值、泥函催觐。欲致临岐珍重意，为留题、二室烟霞帧。归去与，凤池证。
长相思·新蒲
作者：叶申芗
朝代：清
体裁：词

绿齐抽。翠偏稠。秀色曾将细柳俦。曲江春日游。晓烟收，午风柔。欲立蜻蜓不自由。临平五月秋。
长相思·雪毬
作者：叶申芗
朝代：清
体裁：词

玉珑玲。雪晶莹。攒就千花一蒂擎。东皇费巧心。斗娉婷。弄轻盈。抛向春风倍有情。午阑花韵清。
阮郎归·园菊白花有一朵变作半边黄者赋以志异
作者：叶申芗
朝代：清
体裁：词

爱花成癖老犹狂。重阳为菊忙。东篱笑欲傲柴桑。今年花事强。娇浥露，艳迎霜。枝枝各斗芳。玉球幻出半边黄。徐妃醉后妆。
阮郎归·桑椹
作者：叶申芗
朝代：清
体裁：词

南风送暖麦齐腰。桑畴椹正饶。翠朱三变画难描。累累珠满苞。蚕事毕，养新条。罗敷闲更娇。鸣鸠两两扈交交。双飞斗影高。
阮郎归·菊花
作者：叶申芗
朝代：清
体裁：词

此花开后更无花。问谁偏爱些。忆从九日伴陶家。诗人今尚誇。堪酿酒，佐烹茶。餐英古趣赊。秋容老圃莫嫌他。香留晚节佳。
霜天晓角·梅花
作者：叶申芗
朝代：清
体裁：词

傲雪凌霜。经寒分外香。开向百花头上，又岂为、占春忙。寿阳誇睡妆。罗浮谈梦谎。识得林家处士，赢多少、好词章。
霜天晓角·沂河闻雁
作者：叶申芗
朝代：清
体裁：词

晓色残星。听遥空雁声。目送参差陈影，都伴我、向南征。霜清音更清。沙平飞暂停。忽被车铃惊起，排几个、字人人。
霜天晓角·瓢儿菜
作者：叶申芗
朝代：清
体裁：词

园蔬谱外。更数瓢儿菜。远向金陵乞种，缘近市、无从买。妙品羞葱芥。疑欲秋菘赛。若论咬根佳话，笑风味、依然在。
霜天晓角·白菜
作者：叶申芗
朝代：清
体裁：词

菜根风味。无过秋菘美。每念周郎高趣，嗟肉食、真堪鄙。湘羹甘满匕。窨菹香沁齿。倘佐辛盘生菜，试嚼动、声尤脆。
霜天晓角·红梅
作者：叶申芗
朝代：清
体裁：词

绛唇点点。都把胭脂染。植向红罗亭畔，灯月下、影难辨。色艳香微欠。品更孤山占。恰似江妃含醉，盈盈是、潮生脸。
霜天晓角·蜡梅
作者：叶申芗
朝代：清
体裁：词

驼酥搓就。色妒鹅儿酒。暖阁花瓷清供，时时觉、暗香透。磬口标芳久。檀心幽韵秀。自被苏黄题咏，品欲与、罗浮斗。
青玉案·九日登郡后山
作者：叶申芗
朝代：清
体裁：词

秋来雅称登临意。况此日、重阳是。独惜边关无胜地。笋舆轻稳，幔亭高峙。宾从随游戏。风高落帽高人致。末座难逢孟嘉至。试问黄花开也未。蟹螯休忆，萸囊且佩。莫负登高会。
青玉案·张浣秋画竹
作者：叶申芗
朝代：清
体裁：词

此君潇洒谁能状。倩彩笔、偷摹仿。酒入枯肠生意匠。檀圞柯叶，粗疏节目。都作凌云想。湖州画法应同赏。除却髯仙未多让。满幅翠痕烟欲涨。最宜悬向，小窗雪壁。初月朦胧上。
风光好·洋枫，其种来自海外，春半发叶，先红后绿，良可玩也
作者：叶申芗
朝代：清
体裁：词

妒朱霞。染丹砂。异种来从海上槎。艳交加。江枫叶待秋霜老。春偏好。真个红于二月花。不如他。
风入松·喜晴
作者：叶申芗
朝代：清
体裁：词

经旬寒雨镇无休。人意不禁秋。朝来乾鹊声频噪，开窗望、爽气迎眸。澹宕晴云影叠，曈昽晓日光浮。须臾暖透木棉裘。蔀屋喜偏周。家家新稻黄云似，篝车满、玉溢珠流。万宝西成景象，千箱南亩歌讴。
风流子·嶅阳阻雪
作者：叶申芗
朝代：清
体裁：词

风雪满天涯，貂裘敝、仆仆困尘沙。惯残月晓星，一车两马，长亭短堠，五饭三茶。当年事、改官辞阆苑，宰剧领昆华。橐笔从戎，长卿谕蜀，贡金奉使，博望乘槎。而今重捧檄，山阴道、剩对岩壑清佳。况有兰亭名胜，禹穴幽遐。但一行作吏，未能免俗，半生拙宦，无以为家。犹自奔波道路，颜鬓空赊。
风蝶令·本意题画
作者：叶申芗
朝代：清
体裁：词

结队争搴艳，凝神独弄芳。翩翩狂态任悠扬。真个一生花底过时光。庄梦何时醒，韩魂竟体香。谁人罗扇扑来忙。试觅滕王粉本细评量。
高阳台·连得梁茝林廉使、林少穆鹾院手书感赋。茝林书有：“安得好风吹近”一方语，故及至
作者：叶申芗
朝代：清
体裁：词

拙甚于鸩，忙还似燕，年年来趁春风。旧垒难依，借栖终岁匆匆。滇云缥缈三千里，学浮鸥、莫定西东。笑萍踪、漂泊依然，濩落难容。故人念我疏慵甚，向千山万水，远致邮筒。珍重开缄，锦书芳意重重。多情为盼风吹近，奈好风、不庇寒朋。莫书空、且倩双鳞，犹望南鸿。
鹊桥仙·本意
作者：叶申芗
朝代：清
体裁：词

新秋凉乍，初弦月挂，天气偏宜良夜。世间儿女总情痴，道此景、古今无价。鸳机暂卸，鹊桥忙跨，多少幽欢情话。双星先自没工夫，又谁把、蛛丝巧借。
鹧鸪天·富阳道中
作者：叶申芗
朝代：清
体裁：词

董相坟前暂系桡。北风吹送海门潮。舟无长物轻难进，客有离怀醉未消。云嶂叠，浪花高。富春山水助吟毫。此行恰趁桃花涨，重访仙源路岂遥。
齐天乐·喜内人挈两女归聘
作者：叶申芗
朝代：清
体裁：词

宦游万里携家累，关心更怜儿女。十口相依，双珠未聘，耽阁芳令谁诉。欣闻归去。知几费经营，几般辛苦。多感山妻，将雏曲向凤弦抚。秋光应念倦旅，那堪经远道，频历霜露。黔馆寒螀，湘江新雁，都是添入离绪。归期漫数。盼橘绿橙黄，岁华将暮。辗转春来，又催登驿路。
齐天乐·婺源谭公岭
作者：叶申芗
朝代：清
体裁：词

摩空万级穿云栈，骤来顿惊心眼。折比羊肠，陡同鹰嘴，起伏冈峦不断。凭舆俯看。诧马勒崖悬，蚁随磨转。叱驭王尊，经过难免堕雄胆。山行笑余久惯，黔滇连蜀道，频岁登览。黎岭云封，蒙山瀑冻，历尽嵚崟无限。平生壮观。念奚锦诗牌，几曾吟遍。老去情怀，宦游应更倦。
齐天乐·监试内帘呈典试吴退旃司农
作者：叶申芗
朝代：清
体裁：词

忆曾教泽留闽部，春风先被蓬户。使传频移，星轺再莅，仍恋湖山暂驻。芹庠翘楚。快趁此高秋，竞思轩举。文字机缘，金针神巧定重度。南宫夙钦座主，公门桃李盛，持节无数。分出词曹，群司文柄，月府霓裳同赋。栽花仙侣。更凤咮堂前，亲承杖履。天下英才，想皆归孔铸。
齐天乐·雪后于役浙东
作者：叶申芗
朝代：清
体裁：词

腊前刚把征帆卸，扁舟又还东下。万壑琼凝，千岩玉琢，真个越溪潇洒。胜游今乍。快银海生花，冷光交射。如此江山，大痴粉笔那能画。豪怀更宜泛夜，水光相接处，清景无价。乘兴拿舟，中宵访友，谁继前贤佳话。官身偷暇。且捉鼻微吟，举觞深泻。醉后推篷，下弦寒月挂。
山海关
作者：叶矫然
朝代：清

神州锁钥古雄关，铁骑云屯重此间。一自六龙兴朔漠，顿飞万马下燕山。楼船瀚海沧波壮，烽火边城白昼闲。多少征人罢远戍，深闺幼妇莫愁颜。碧山衔照映边墙，匹马临关道路长。中土哀鸿轻出塞，南冠罻雉泣投荒。一城砧杵当秋急，八月风云匝地黄。最是居人闲指点，红花十里几回肠。
山海关·其一
作者：叶矫然
朝代：清

神州锁钥古雄关，铁骑云屯重此间。一自六龙兴朔漠，顿飞万马下燕山。楼船瀚海沧波壮，烽火边城白昼闲。多少征人罢远戍，深闺幼妇莫愁颜。
山海关·其二
作者：叶矫然
朝代：清

碧山衔照映边墙，匹马临关道路长。中土哀鸿轻出塞，南冠罻雉泣投荒。一城砧杵当秋急，八月风云匝地黄。最是居人闲指点，红花十里几回肠。
立夏日雨中集城西书院
作者：叶矫然
朝代：清
体裁：七言绝句

鵁鶄逐子伯劳飞，天淡云浓夕照微。劝汝东风一杯酒，明年春色早言归。
立夏日雨中集城西书院
作者：叶矫然
朝代：清

逐子伯劳飞，天淡云浓夕照微。劝汝东风一杯酒，明年春色早言归。
叶祖圭宅联
作者：叶祖圭
朝代：清
体裁：联

少有清闲，弦今怀古；随其时地，修己观人。
咏东华翠嶂
作者：叶纡青
朝代：清

既入通幽处，山深气自凉。置身高绝顶，并坐迩同方。雨过风敲竹，窗开月照床。引杯心欲碎，念我兴何狂？
三姝媚·再和咏白十姊妹花
作者：叶绍本
朝代：清

谁言芳意谢。爱乱蕊丛开，清和节乍。连理骈枝，讶低鬟牵袂，缡褷亭榭。素面争妍，嗤凡卉、蒙茸满架。练帨纷罗，九咏霜缣，一般吟写。却笑英娥字借，拟玉女青腰，依旬来下。轻绡装改，见层层院落，云袿齐亚。七子佳名，更三妇、艳情宜画。十国春风漫羡，提鞋早嫁。
三姝媚·咏白十姊妹花和秋锦山房韵，同殳积堂作
作者：叶绍本
朝代：清

朝华披未谢。恰深翠园林，雪姿开乍。珠袂齐垂，笑昭阳绀袖，相依宫榭。不学夭桃，只秾李、清香满架。比似芳闺，宋女成双，新诗竞写。岂是光裒名借，疑琼观群真，来游月下。紫兰注籍，有飞行十种，素霓衣亚。联臂踏歌，讶少女、春阳图画。腻粉成围漫羡，小乔初嫁。
临江仙·过惠河感即事
作者：叶绍本
朝代：清

渺渺寒流明古渡，斜阳云影初收。蓼花滩畔木兰舟。沙边渔唱晚，烟外橹声柔。极望长天连海曲，风前顿触离愁。廿馀年事懒回头。乌梭天上织，鸿爪雪中留。
击梧桐·上元后风雨连朝，春寒特甚
作者：叶绍本
朝代：清

朔吹喧重幕。谁记是、桂岭宜人偏独。才过烧灯节，乍冷云、凝碧乱筛银竹。打窗急霰，侵阶急点，断续声寒碎玉。何处、围炉好，恰相对纸帐，梅花官阁。回忆年时，天街踏雪。茸帽紫裘曾著。一自来南国，探花信、正喜小桃红簇。忽地东皇爱惜，香梢浑勒住，缃葩锦萼。待新晴、壸山扶屐，同醉醽醁。
十二郎·秋水时至，泛舟通惠河即事
作者：叶绍本
朝代：清

百川灌海，浪蹴踏、绛河欲泻。看急溜喷银，回澜漱玉，淼淼素波天罅。两岸苹花香全浸，又涨到、青枫根下。羡浴鹭争飞，眠鸥无数，傲人闲暇。潇洒。恰如身在，江亭烟榭。乍桂楫轻移，兰桡徐动，风景依稀图画。柳外鱼罾，苇间蟹簖，不羡馀不溪也。听欸乃、声遏行云万里，东吴帆卸。
南乡子·附家书后
作者：叶绍本
朝代：清

秋水送归艎。谁道轻帆滞故乡。懊恼江头铁鹿子，长樯。那得风来借马当。绮阁漫焚香。闲煞金垆小凤皇。屈指征程经胜地，潇湘。九转云帆楚塞苍。
南楼令·春日署斋即事
作者：叶绍本
朝代：清

楼阁枕烟鬟。苍岚四面环。启疏棂、静对孱颜。忽地浓云将雨过，浑掩却，一房山。花木小庭闲。摊书午梦残。听枝头、鸟语绵蛮。恰似江乡三月暮，梅子熟，藓痕班。
南楼令·潞城秋兴
作者：叶绍本
朝代：清

萧瑟晚风寒。征衣白袷单。悄冰轮、飞上云端。谁道木犀香正暖，早霜意、近秋残。一水绕榆关。红龙塞接连。护神京、万雉岿然。尚忆当年持斧客，驰羽骑、擘吟笺。
南浦·万柳堂送泰州岘司寇归无锡
作者：叶绍本
朝代：清

帝里正浓春，有香山，逸老蓉湖归客。鹤发未垂丝，偏梦回、故国绿蓑青笠。为霖已遍，关心只系闲风月。一曲梁溪堪把钓，疏雨杏花渔笛。城南烟缕初匀，恰风和、上巳羽觞时节。胜侣集簪裾，离筵启、还似冶原将别。新荷骤雨。繁声可记红牙拍。滑笏江流公去矣，此会年年应说。
卜算子·初夏偶成，和莆田集中韵
作者：叶绍本
朝代：清

雨过曲池凉，风动湘帘捲。忽见流莺度短枝，娇弄千声啭。新绿遍园林，细草铺茵软。谁踏苍苔破晓来，花底琴丝缓。
卜算子慢·五人墓，和谢椒石观察韵
作者：叶绍本
朝代：清

茄花开遍，芝草焚馀，合使昊苍凭怒。假手英雄，一霎轰雷急雨。叹宫邻、运早休金虎。满鸳列、乾儿义子，何人似此千古。莫诧奇谋误。恰冢傍要离，一抔香土。蔓草寒烟，何处十三陵树。怏然脐、终嗟郿坞。只剑气、鱼肠碧血，共英灵来去。
卷二·花影斋倚声集水调歌头·延平明翠阁
作者：叶绍本
朝代：清

万岫夹双涧，山色亦雄哉。飞虹百尺横跨，一道石梁开。城上孤云似练，城下孤帆似箭，顷刻涌风雷。千古战争地，回首浩歌哀。俯孱颜，看潎漩，倚崔嵬。极目川原似画，杰构耸华榱。剑化龙而双惊，阁闻猿而独啸，陈迹已蒿莱。与客共携手，一醉酌金罍。
台城路·潮县神潜宫遗址是辽时妃嫔从猎处
作者：叶绍本
朝代：清

斜阳一片平芜冷，苔花难寻古瓦。蚂蚁坟空，鸳鸯淀废，留得当年构架。绣帘谁挂。只败苇枯荷，吟蛩噤哑。几棱闲田，龙鸾耕出宝钗也。霓旌记从万乘，想红妆千队，雕鞍齐跨。台畔呼鹰，草间射虎，多少青娥姹娅。沧桑事假。早梦醒铜驼，露盘悲咤。老树犹存，但痒揩病马。
台城路·题谢椒石观察小苏潭词后
作者：叶绍本
朝代：清

一编艳制明于锦，羡煞仙才如许。禁苑文章，襜帷事业，都付檀槽金缕。铜驼俊侣。况公子西园，兰芽玉树。滴粉搓酥，就中多少断肠句。花间草堂谁数，爱风情宛转，歌翻白纻。十里横塘，一溪香雪，留得骚人且住。旧怀触迕。记赁庑皋桥，鸿泥前度。往事如云，乘香萦梦缕。
吴江城外
作者：叶绍本
朝代：清

艇子呕哑日未午，枫林叶落碧烟平。湿云过树不成雨，溪水放田时有声。疏竹阴边开野寺，寒芦尽处见江城。鸱夷旧迹今何在，湖上青螺几点横。
壶中天·忆葑门旧居
作者：叶绍本
朝代：清
体裁：词

溪南旧隐，记竹间、三径茅茨不剪。碧水一湾，清绕屋、恰傍书窗吟槛。小垡栽花，闲庭种树，插架书千卷。蜗庐抱膝，未教俗客门款。只今蕙帐尘生，苔阶草歇，猿鹤空山怨。瘴海一官，家万里、忆煞丹枫江岸。子美亭高，闾邱宅古，几许闲游衍。他年卜筑，草堂应傍云巘。
大玲珑山馆消寒第三集梧门学士出示所藏顺治壬辰乙未戊戌三科进士履历辄作长歌题其后
作者：叶绍本
朝代：清

梧门先生雅嗜古，奇书蠹简无不搜。冲寒车骑忽过我，示我陈帙光盈眸。名经千佛罗秘册，三科蕊榜群材收。顺治壬辰越戊戌，里居甲第详部州。英雄入彀千二百，一一标注某水丘。出何经房系何氏，细字件系如蝇头。护儿之儿苏环子，亦有家学承箕裘。简长盈尺博四寸，麻沙版样梨枣锼。高升书肆志新刻，红笺色黯犹风流。忆昔先皇创洪业，威怛薄海来共球。武功既燀文治盛，鹤书凤诏驰遐陬。登扬往往得奇杰，外为方召中伊周。即如此编志姓氏，范汤伟望谁与侔。其他公辅尽硕器，黄冈孝感推殊尤。渔洋老人况词伯，后先韡鄂葩华抽。流传有数信非偶，明德要使辉千秋。紫阳信国两名录，后人珍惜同琳璆。古今贤哲总一辙，那以轩轾均釽钩。年年雁塔数百辈，孰似此帙名炳彪。愿公珍重缄藤笈，虹气夜夜彻斗牛。
天香·咏绿牡丹
作者：叶绍本
朝代：清

苔砌迷烟，竹轩吹雾，欧家冶色新染。岭外珠娇，汝南玉小，不数莲跗丹脸。汉宫似否，认訇叶、钿痕微颤。记取成都画样，黛螺五斛浓点。亭亭幽姿最胜。漫评量、紫深黄浅。锦被金裙输与，青绫妆淡。解释春愁几许，共鬓影、窗前斗明艳。蝶翅休疑，蜻腰难见。
天香·杨妃出浴图，用小苏潭韵
作者：叶绍本
朝代：清

秘殿风薰，绮窗云暖，屏山八尺初展。蕙质凝脂，兰汤沃雪，摇动翠鬟微颤。罗巾轻拭，怕婴体、肤痕一线。分付牢钓屈戌，莫教潜窥人赚。闲听侍儿低唤。算沈香、已排芳宴。恰把云翘徐整，粉凝酥汗。为问春风灵液，是谁称、宫庭葛衣浣。可惜华池，蓬莱清浅。
如梦令·送春日作
作者：叶绍本
朝代：清

糁径落红无数。满目柳烟飞絮。风雨几曾晴，过了莺花时序。春去。春去。啼彻一声杜宇。
忆旧游·忆吴中有感
作者：叶绍本
朝代：清

记牵船胥浦，赁庑吴趋，胜地栖迟。崇让坊边路，乍绣襦甲帐，甥馆相依。春风海棠庭院，纤月写蛾眉。算垆爇双烟，篆镌重壁，旖旎芳时。比肩，曾艳说，尽拔钗搜箧，同度牛衣。那识尘缘浅，恨瑶京一去，难返香帏。寂寂海天清梦，肠断绣帘垂。只回首凄迷，海涌山遥感鬓丝。
念奴娇·中州相国寺传信陵君故宅，和小苏潭集中韵
作者：叶绍本
朝代：清

西园公子，恁才名绝代，偏遭时忌。一击泰军纷解甲，同气情怀难已。关上鸡鸣，楼头客醉，碌碌谁能尔。史公佳传，千秋犹记名字。谁料草没鸿池，雪残兔苑，销尽王侯气。往日风流都歇绝，折戟沉沙难洗。竹院晨钟，松林夕梵，久忘烽烟紫。夷门何处，缁尘滚滚东起。
念奴娇·桂林除夕偶忆吴中
作者：叶绍本
朝代：清

屏风岩畔，又梅花如雪，年光欲换。宦迹天涯浑转絮，行到蛮溪狪厂。诸葛台荒，伏波山峻，往事千秋远。碧簪青带，韩公旧句曾选。却忆乌鹊桥头，鱄◆江上，泛宅天随惯。小阁垆香熏柏子，景物吴趋清艳。金缕衣轻，玉箫声缓，是处堪肠断。神山风引，何时重倚栏槛。
念奴娇·花影和小苏潭韵
作者：叶绍本
朝代：清

缡褷万朵，乍晴光照曜，嫣红深处。幻出整斜疏密漾，掩映溪亭江步。风过微摇，月明有晕，丰韵雕栏午。纱窗暗上，墨痕疑沁金缕。最是枝飐西廊，玉人行去，淡拂湘裙素。隔著重帘浑不辨，讶道花光似雾。倩女魂香，巫山梦悄，莫诧相寻误。镜中同看，芳姿原似前度。
惜馀春慢·本意
作者：叶绍本
朝代：清

绿暗梨云，红残桃雨，已是殢人天气。才阴复霁，乍暖还寒，做弄许多春思。帘外几阵东风，香絮濛濛，湿吹不起。看苍苔径滑，蕉叶成林，笋痕迸地。还记取、江国栖迟，愔愔门巷，重碧侵人衣袂。遥山似沐，新水如烟，不尽画情诗意。谁道南天，宦游犵鸟蛮花，尽饶姿媚。只怀人、陌上香车，缓缓可能归未。
愁春未醒 题 “美人枕书图”
作者：叶绍本
朝代：清

绿窗昼永，谁把睡情勾引。算只有、香芸几帙，合伴春魂。短梦迷离，金炉初烬篆烟昏。华胥到否，嫏嬛万卷，即是灵根。琼岛游仙，上元细字，认取分明。正是东风絮影，残醉瞢腾。彩笔刚传，啼莺忽唤晓云醒。绣檀休倚，牙签斜界，挂住钗痕。
扫花游·谒广福王祠
作者：叶绍本
朝代：清

灵祠何处，问几幅云峰，玉篸修耸。盘纡石径，看翠竹青黏，郁葱岩洞。碧瓦朱栏，林际俄翔铁凤。浮檐栱。乍朝霭迷离，晴岚飞动。英魂曾入梦。是大将征蛮，貔貅坐拥。孤忠堪竦。堕飞鸢不愧，虎臣神通。膜拜祈年，顷刻风雷喧涌。明禋重，愿甘霖、常滋芳陇。
扫花游·重阳前一日作
作者：叶绍本
朝代：清

西风料峭，正节近重阳，黄花开绽。萧疏落木，乍催成霜信，桕林枫岸。潦水全收，有远岚耸翠。髻影葱茜。听写入琴丝，候雁声远。官阁多清燕。怏寒蒲几辈，爬沙初献。双螯雪斫。忆烟波小市，垂虹亭畔。与客携壸，难得酒人相伴。倾银盏，莫负茱萸身健。
扫花游·题生香馆女史“茶烟煮梦图”
作者：叶绍本
朝代：清

乱红满径，正濛濛春昼，谢家庭院。重帘低亚。恰苔黏雨砌，絮飞风幔。石鼎涛声，刚道雪芽初碾。槐阴转。乍一晌游仙，绿窗人倦。本是瑶台伴。记写韵前生，步虚天半。凤翎轻蹑。问瞢腾可到，蕊珠宫殿。香茗才华，惆怅蓬莱清浅。尘缘短，剩河阳、鬓丝空感。
枫桥柬朱蔬坪太史
作者：叶绍本
朝代：清

吴江霜冷泛疏篷，为访苕西玉局翁。隐几公方注秋水，开轩人似坐春风。寒山钟断枫千树，老圃香浓菊一丛。回首旧游清兴在，画船镫火月明中。
桂枝香·秋日潞河官舍即事
作者：叶绍本
朝代：清

金风成阵。正蓼岸水香，芦渚烟净。遥见重岚似染，澄波如镜。新凉透向单纨早，问流光、木犀香近。露浮莲薏，云沈菰米，一番深靓。畅好是、冰轮渐映。恰宝相空明，纤尘都尽。篱角秋声，摵摵更添蛩韵。年时记得携幽侣，擘涛笺墨华痕沁。谁知此日，朱旗画戟，未输清兴。
梦横塘·题陈百泉司马小照
作者：叶绍本
朝代：清

竹云罩径，桐露飞檐，秋光此际清绝。老屋三间，占几许、林风池月。棐几无尘，湘帘似水，炉烟初歇。看碑摩碧落，砚涤红丝，闲吟处、仙凡隔。绿天尽展蕉阴，有幽人把卷，襟怀冰雪。试数家声，是百尺、楼头标格。想乡国、花桥香径。水木空园弄明瑟。忆煞当年，牵船曾住，也茅庵支得。
水龙吟·午日忆吴门竞渡，用小苏潭韵
作者：叶绍本
朝代：清

锦幖争夺晴波，千夫鼓噪旌旗列。螭头喷水，鱼鳞织浪，共欢佳节。日丽兰津，风暄蒲渚，管弦云遏。看衣香两岸，歌喉百啭，直待上、波心月。忆得卅年前事，正清游、浦寻黄歇。一尊乍对，斜阳隔座，云盘鬒发。罗绮江山，蘅荃心事，非因人热。只而今、旧梦依稀，怕听玉箫声咽。
水龙吟·秋日即事
作者：叶绍本
朝代：清

碧梧庭院西风，紧凉意罗帷先透。露垂珠点，蟾圆玉镜，云铺冰绉。捐了齐纨，装成吴絮，寒生翠袖。乍栏干凭处，声声柔橹，又是雁来时候。绝爱闲窗清昼，映斜阳、疏花如绣。琴调绿绮，棋函白石，曲翻红豆。多谢天公，匀量芳晷，平分莲漏。待衔杯、探取秋英，帘外一痕香瘦。
沁园春·闰七夕和潘红茶方伯同年韵
作者：叶绍本
朝代：清

屈指前期，蓂荚刚周，欣逢此宵。是钱偿营室，添来良夜，波浅银汉，退去秋潮。驾鹊车娴，骖鸾路熟，渡口相携不用招。欢情永，胜寻常仙侣，信爽蓝桥。沈云犹认菰漂，笑再入、花源路未遥。任凭肩语密，画栏重倚，低鬟巧乞，粉本频描。衣曝才经，针穿依旧，健句何人快举飘。风光好，看桐圭新茁，金井凉浇。
浪淘沙·通州道中
作者：叶绍本
朝代：清
体裁：词

浅水立凫翁。芦荻西风。焜黄老柳半书虫。一段冷云斜日外，澹影横空。路指凤城东。石陌遥通。田家禾黍正年丰。夹岸舞翻红䆉稏，拍手儿童。
浪淘沙·通州道中
作者：叶绍本
朝代：清

浅水立凫翁。芦荻西风。焜黄老柳半书虫。一段冷云斜日外，澹影横空。路指凤城东。石陌遥通。田家禾黍正年丰。夹岸舞翻红稏，拍手儿童。
涵秋阁晚眺
作者：叶绍本
朝代：清

幽居乍卜六街南，云影萧疏日影含。浓绿四围天一角，危青半挹岭千穇。软尘到此都如洗，野然间来最足耽。却愧山人抛世网，溪藤贪写富春岚。
淞江道中
作者：叶绍本
朝代：清

江晚归舟疾，风帆半整斜。鸭头浮碧涨，鱼尾落红霞。棹转山移影，潮来岸没沙。莼鲈犹此地，怀古一咨嗟。
满庭芳·题竹垞先生诗词集后
作者：叶绍本
朝代：清

太乙吹藜，长庚入梦，仙才最数鸳湖。衣冠江左，腹拄满楹书。千里麻鞋应召，金銮直、玉殿披裾。承恩迥，翔麟给马，第宅傍宸居。掉头归去远，碧山学士，不恋银鱼。只花间放艇，湖上骑驴。长吟短咏，红牙按、字密真珠。闲情赋、春风鬓影，文采似相如。
满江红·漫吟
作者：叶绍本
朝代：清

峻坂双丸，隙驹过处全无影。乍帘外，雪云黯澹，霜风凄紧。草草年光行欲暮，迢迢尘梦呼难醒。算圆浑，著甚恁般忙，无凭准。今古事，闲中省。真幻想，空中领。只浮沤，起灭去来无定。小住十洲清净宅，安眠一觉华胥枕。问前身，何处托行踪，蓬莱顶。
玉楼春·定兴道中
作者：叶绍本
朝代：清

湿云合沓鱼鳞澹。雨过微青逗天半。几株疏柳夕阳村，一片平芜临水岸。凉飔欲涤炎威散。镇日絺衣却纨扇。轩舆度处疾如飞，万点银沙明似练。
瑶花慢·中秋
作者：叶绍本
朝代：清

澄天如水，皓魄东升，看罗云全捲。冰壸皎洁，琼树秋、万里清光难掩。姮娥依旧，倚玉殿、新妆初展。照古今、银镜无尘，三五金波共满。此身似到瑶台，镇心地清凉，根因都现。金觞满泛，云液浥、唤起玉龙宛转。广寒何在，认桂影、婆娑庭院。漫相夸，彩幄红茵，且付花毫牙管。
生查子·雨后野望
作者：叶绍本
朝代：清

雨过暮天澄，叠嶂青如洗。犹有两三尖，出没孤云里。桂水绕城流，清见银沙底。双桨度惊滩，拍拍凫鸥起。
疏影·题周梦岩学使“评梅山馆图”
作者：叶绍本
朝代：清

千林雪冱，是何人结屋，冻云深处。篱落垂垂，相见无言，浑把东风领取。缟衣怕逐明蟾隐，莫唤起、双双翠羽。但巡檐、索遍幽香，一点芳心谁诉。绝爱青山眉妩，绕横枝面面，玉容增嫭。一抹疏烟，山阁无尘，俊煞神仙伴侣。高寒玉宇前因在，凭想像、孤怀如许。漫惊疑、花下无蹊，铁石当年曾赋。
疏影·题拜梅园和谢椒石同年集中作
作者：叶绍本
朝代：清

名葩无数，问弱骨丰肌，谁堪腰折。雪后园林，篱落一枝，才见孤高标格。平生倾倒人馀几，恰乍对、琼仙接席。便殷勤、作礼何妨，况是广平铁石。脉脉瓣香熏处，算寒泉秋菊，宜荐冰魄。国士无双，管领东风，合受词人参谒。身比菖蒲甘俯首，料清影、霜筠同洁。莫漫疑、庚子陈经，好记诗题人日。
百字令·初至粤西使署作
作者：叶绍本
朝代：清

流年如驶，又一官岭表，廉车初忝。桂海骖鸾传故事，惭愧金章司宪。赏棣碑存，甘棠港在，佳话人都羡。对床风雨，惊心雁影中断。回思冶峤持衡，天雄草檄，历历游踪遍。皱面恒河浑未改，赢得顽躯身健。合浦还珠，郁林遗石，敢道前模远。分阴须惜，治书秉烛忘倦。
百字令·前题
作者：叶绍本
朝代：清

流光如驶，凭阅年七十，旌扬未被。梦里贞魂能诉恨，远涉瓯闽万里。校士方还，采风又出，重与乌头峙。苹香荐俎，煌煌玉诏泥紫。尚念宰树枝青，孤皱发白，一线千钧系。广置田畴延似续，伯道休嗟无子。化石峰高，摩笄山峻，劲节真堪比。春兰秋菊，姓名无绝彤史。
百字令·盘山记游
作者：叶绍本
朝代：清

穹岩特起，爱纡回磴道，百重苍翠。怪石嵯峨无定相，扪处一天烟霭。凤盖缡褷，龙鳞偃蹇，拂帽松枝碍。疏钟何处，僧寮缥缈云外。最好绝顶攀萝，一枝塔影，卓立凌空界。绀宇琳房相掩映，弹指华严香海。洗钵池遥，谭禅石古，剑影雄千载。岧峣行殿，崆峒轩驭如在。
百字令·题兰孙氏节烈记事后
作者：叶绍本
朝代：清

香消玉陨，叹华门寒女，能全贞白。金穴铜山浑不羡，独葆璇闽芬烈。鸾破难圆，凤飞岂再，泪尽啼鹃血。鸩媒何恶，琼花几堕灰劫。却忆堂上调羹，膝前画荻，回首真凄绝。生就青陵连理树，那许狂夫攀折。精卫无波，鸳鸯有冢，毕命朱丝直。皮金剪字，至今涞水呜咽。
秋霁·即景
作者：叶绍本
朝代：清
体裁：词

凉雨初收，听殷地惊飙，瑟◆林杪。乱飐荷塘，轻摇荻岸，触耳商声激謞。天容皓皓。碧虚不许纤尘到。看窗外。远岫攒青，云絮一时扫。回首却忆，水国西风，蒹葭苍茫，江上残照。挂蒲帆、雁汀凫渚。秋痕点点在红蓼。菰叶蛤蜊渔艇小。十五十八，待寻万斛银涛，一奁霜镜，丛桂香好。
罗敷媚 偶忆 五叠前韵
作者：叶绍本
朝代：清

蓬莱阙下簪毫处，林啭莺喉。钥启鱼眸。日历编成正浣休。而今持斧畿南北，鸿爪踪浮。马首情悠。惭愧人间作楫舟。
罗敷媚 偶感 八叠前韵
作者：叶绍本
朝代：清

人生是处当行乐，绿酒浇喉。绀袖凝眸。莫遣青山笑未休。沧江只悔成轻别，凫渚烟浮。鹤屿天悠。有个斜风细雨舟。
罗敷媚 偶成 七叠前韵
作者：叶绍本
朝代：清

人生快意谁能数，丝管调喉。书卷开眸。暇便行吟倦即休。安得移官烟水国，槛外山浮。潭底云悠。十里风荷引去舟。
罗敷媚 漫兴 六叠前韵
作者：叶绍本
朝代：清

采风曾握量才尺，韵辨唇喉。句赏心眸。丙夜丹黄未少休。书生结习浑难舍，铜钵声浮。石砚思悠。杯水凭挐芥子舟。
罗敷媚·与同人话闽中之胜再叠前韵
作者：叶绍本
朝代：清

山如环玦波如黛，鸟转歌喉。花触吟眸。兀兀篮舆怕早休。荆关画手愁难到，松籁轻浮。竹韵清悠。岩上仙踪问铁舟。
罗敷媚·与汪晓门话闽中旧事偶赋
作者：叶绍本
朝代：清

春风最忆漳南路，珠转歌喉。波转明眸。一曲娑盘舞未休。回头往事俱陈迹，潞水浮浮。建水悠悠。何处重寻青翰舟。
罗敷媚·冬日即景九叠前韵
作者：叶绍本
朝代：清

飞霙糁径寒烟织，云咽清喉。风射酸眸。墐户人家正役休。红垆此际堪围坐，帘幕花浮。琴弄弦悠。快泛钱塘药玉舟。
罗敷媚·忆建溪旧事三叠前韵
作者：叶绍本
朝代：清

银筝记按当筵拍，响彻诗喉。谱付仙眸。花艳惊人不肯休。四山岚翠围歌榭，石鼎香浮。檀板声悠。舄底江帆叶叶舟。
罗敷媚·潞川即事四叠前韵
作者：叶绍本
朝代：清

岩疆直抵乌桓塞，地控襟喉。山豁遥眸。虎踞龙蟠势未休。云帆此处通淮海，浦溆波浮。欸乃声悠。绝似江乡铁鹿舟。
菩萨蛮·夏夜
作者：叶绍本
朝代：清

骄阳已敛繁星密。满庭花气荷香彻。林外晚风微。流萤高下飞。轻罗圆月晕。团扇挥难定。小立倚栏干。黄昏人未眠。
西江月慢·首夏即事
作者：叶绍本
朝代：清

落红都尽，长昼永、翠阴如幄。蜜熟静蜂喧，鸠啼深树，燕窥华屋。恰枝头、梅子初肥，染就金丸将熟。忽冥冥、密雨垂丝，檐溜听呜瀑。正清簟疏帘，屏山曲幕。历炉烟似縠。读画敲棋无不可，白苧轻衫初著。还记得、江上筳开，擘笺飞盏，名园金谷。问何日、一棹艎船帆影绿。
西邕书院联
作者：叶绍本
朝代：清
体裁：联

贺水溯遗封，八千里远隶边庭，文轸至今通桂管；台山留讲席，二百年久陶元化，礼堂终古衍薪传。
角招·过靖江王废邸
作者：叶绍本
朝代：清

寒烟罥。荒池地，崇墉犹缭城曲。桐封今寂寞。碧瓦朱甍，游遍麋鹿。青山如昨。只剩得、危峰高矗。流水宫墙漂绿。输他燕子年年。又衔泥新屋。往事。认浮沤忆。璜圭初锡，焘土雄南服。苍鹅飞地轴。泪尽铜仙，露盘倾覆。野花零落。谁记得、珠屏绣幕。怕拾战场遗镞。但义手，话斜阳，闲樵牧。
诗话楼联
作者：叶绍本
朝代：清
体裁：联

百代诗材归品藻；千秋杰阁傍溪山。
迈陂塘·独秀峰
作者：叶绍本
朝代：清

望苍峦、嵯峨百丈，孤峰特起如削。儿孙四面烟鬟绕，让出中台岩崿。岚影薄。是碧玉、千里巨斧凌空凿。始安城郭，看虎踞熊蹲，鸾停鹄峙，半壁南天拓。烟光错，暮霭晨霞无定，翠螺掩映疏箔。逍遥楼畔凭高处，俯视朱垠邛笮。临官阁。讶正面、庐峰直上千霄堮。休辞芒屩。怏万仞冈头，振衣长啸，跨去珠宫鹤。
迈陂塘·题章过亭姑丈“采芝图”
作者：叶绍本
朝代：清

问仙山、是谁曾到，灵芝三秀岩穴。荆树数株齐郁蔼，兄弟茅家丹籍。离尘窟，看叠干、蟠根彩映东山宅。棣华同茁。偕阆苑佺乔，商颜黄绮，共证长生诀。山水窟，畅好芒鞋竹杖，弁峰苍翠如滴。松风一径眠云厂，瑶草遍滋崖隙。真意得，乍抱膝、高吟不羡闲簪绂。楹书遗泽，认花悬桑栽，莎厅薤拔，几处廿棠植。
远朝归·秋日潞河即事
作者：叶绍本
朝代：清

秋净平芜，见几株、垂杨踠翠，寒芦摇碧。望里烟明水远，红栏绿浪，恰似江南景物。扬鞭处、快马蹄得得，尘坋都绝。西风细蹙鳞波，忆一叶蒲帆，直通乡国。双鱼遥溯，迢迢亭堠，带得故园消息。当年旧梦，俄转眼、星霜飘瞥，斜阳外、又是暮砧声急。
金明池·之通永观察任即事
作者：叶绍本
朝代：清

凤水波寒，龙山翠叠，一片川原佳丽。资保障、神京咫尺，控辽海，北阙左臂。紫澜迥、远拂搏桑，凭指点，蓬岛方壸疑似。看沙溆滢洄，盐田广斥，天府雄关百二。曾记名藩开此际。倚紫塞秋风，牙幢羽骑。崆峒峻、愿磨长剑，孤竹险、也踰卑耳。认峰头、故叠犹存，快时际升平，周行如砥。愧露辋莺花，星游云树，持斧绣衣直指。
金缕曲 与诸同人话吴兴风景有感 十七叠前韵
作者：叶绍本
朝代：清

忆煞乌程酒。听传来、苹洲渔笛，乡梦回否。碧玉双溪流不断，漉去泾泥五斗。浮黛影、山痕面九。小艇瓜皮随荡漾，泊芦花、恰有闲鸥守。波汉水、碑岘首。晶宫绝少轮啼走。尽放眼、绿荷如海，翠衣携手。一带鱼鳞楼阁好，修竹暑风不受。爱修网、银刀巨口。顾渚芽茶白于雪，更团栾、明镜热妍丑。子夜曲、红亭牖。
金缕曲 五日 二十六叠前韵
作者：叶绍本
朝代：清

过了樱厨酒。又兰风、吹来暑节，岁如流否。小圃榴红萱草绿，桃印新悬室斗。饷益智、粽粘子九。五色丝穿长命缕，捣丹砂、试验蛇医守。灵符小、戴钗首。朱旗画楫波心走。记凭栏、个人蓦见。玉垂双手。凤尾香罗衫子薄，如燕身材恰受。擎宝扇、凉生袖口。道了胜常闲试剪，看艾人、茧虎争妍丑。粉团射、唐宫牖。
金缕曲 冬闺 二十四叠前韵
作者：叶绍本
朝代：清

锦帐羔儿酒。见南窗、玉梅破冻，胆瓶知否。复阁红炉金烬爇，暖意悄参熨斗。候缇室、琯吹寸九。琼幕帘垂风不到，怯宵寒、更遣帷犀守。铺熊毳、画葵首。关心岁序飙轮走。呵牙管、颂椒才罢，忙笼纤手。荔砌阴长添一线，绣袜女红新受。讶冰箸、晶莹檐口。藏了银彄刚送腊，闹铜街、又看倛头丑。娇黄额、寿阳牖。
金缕曲 初夏即事 十一叠前韵
作者：叶绍本
朝代：清
体裁：词

节近蒲觞酒。正团林、熟梅天气，江南同否。舶踔风微丝雨润，开绽绣毬如斗。可剩得、馀春旬九。卸了吴绵换方曲，擢炉烟、一穗金猊守。无事饮、效犀首。闲从小队效垌走。爱满路、绿阴承盖，翠条扶手。曲屈溪流人唤渡，三两野航恰受。恍行到、武陵源口。涧草岩花皆妩媚，便乞浆、村女姿无丑。谁结屋、云边牖。
金缕曲 初夏即事 十一叠前韵
作者：叶绍本
朝代：清

节近蒲觞酒。正团林、熟梅天气，江南同否。舶踔风微丝雨润，开绽绣毬如斗。可剩得、馀春旬九。卸了吴绵换方麴，擢炉烟、一穗金猊守。无事饮、效犀首。闲从小队效垌走。爱满路、绿阴承盖，翠条扶手。曲屈溪流人唤渡，三两野航恰受。恍行到、武陵源口。涧草岩花皆妩媚，便乞浆、村女姿无丑。谁结屋、云边牖。
金缕曲 前题 三叠前韵
作者：叶绍本
朝代：清

小酌听鹂酒。忆断帘、伊人曾见，睇真宜否。藐昭花前尽流盼，消尽陈思八斗。合付与、多情欧九。烟缕千条瓜步水，做青青、曾媚平山守。横塘曲、试翘首。簸钱堂上娇娃走。畅好是、初三月后，东风垂手。比似梧宫宫中见，只合西眉承受。应栽向、女儿港口。春色撩人无赖甚，只梨涡、双颊堪为丑。金缕影、当窗牖。
金缕曲 前题 再叠前韵
作者：叶绍本
朝代：清

搓就鹅儿酒。问筵前、小蛮舞罢，笑初回否。春水盈盈横波岸，晓月才倾银斗。看过了、春光八九。肠断武昌城畔路，送征鞍、只向妆台守。隋堤侧、好姿首。飞花莫便因风走。有几许、殢人娇态，休攀凡手。一顾宜春依依影，东面轻风任受。好索取、梅花笑口。杏靥桃鬟争掩映，料群芳、尽作无监丑。洛社咏、忆吟牖。
金缕曲 前题 四叠前韵
作者：叶绍本
朝代：清

漫驻离尊酒。看亭亭、玉栏干外，泥人知否。偷露浓春好消息，短拍应歌铜斗。惆怅煞、坂踰折九。驿路风光青不尽，把断魂、分付长条守。波欲溜、晴江首。宫门隐隐羊车走。只盼取、同心双结，绾来侬手。记得低鬟目成夜，密意者回生受。且莫管、啼莺多口。汉苑清矑谁得似，恐画工、难貌明妃丑。情脉脉、碧烟牖。
金缕曲 午睡 三十二叠前韵
作者：叶绍本
朝代：清

薄倦非关酒。恼春风、者般情绪，侬能支否。清漏初长颓玉软，一片娇云生斗。乍展却、冰纹折九。龟甲屏山遮六扇，绣帘垂。不用葳蕤守。珊瑚榻、支鳌首。教郎莫傍纱厨走。绡魂是、绿垂訇叶，红欹酥手。兰息微吹听不辨，枕印脂痕浅受。梦欲返、高唐峡口。小立欠伸皆入画，恐画师、笔尚涂鸦丑。花影正、文窗牖。
金缕曲 和仲湘弟作 六叠前韵
作者：叶绍本
朝代：清

休信刘伶酒。算从来、蜉蝣醯瓮，能抛离否。七尺轮囷肝胆在，那羡印悬如斗。尽饶他、数工九九。结了管城文字契，谅孔方、只合钱奴守。赋豪士、莫低首。胸中盘郁蛟龙走。试遥向、云天举臂，海山挥手。薜荔为帷荷作屋，世上庾尘宁受。漫计较、虱心鸡口。鸾鹤自冲霄汉远，看人间、凡鸟原粗丑。发浩倡、气惊牖。
金缕曲 咏怀 五叠前韵
作者：叶绍本
朝代：清

不饮声闻酒。只梦中、一枝彩笔，寥天来否。古月今人难遇面，若个才高北斗。休屈指、祖三元九。怏掣鲸鱼翻碧海，贮灵书、自有龙威守。墨池浪、笑濡首。任他夸父踆踆走。且拥得、牙签万轴，试扶轮手。孝穆珊瑚东方锦，原合书生消受。嗤炙毂、雕龙健口。万象牢笼供刻书，看描成、凤采奇鸧丑。挥毫罢、风生牖。
金缕曲 团扇 十八叠前韵
作者：叶绍本
朝代：清

丹颊难胜酒。乍梅风、暄吹午枕，粉汗融否。拈得桃枝团月样，忽讶新凉来斗。胜汉苑、制传华九。袖底香飔摇动好，画乘鸾、应效秦楼守。珠帘亚、微回首。不须便面章台走。还记得、碧罗帏畔，轻披绵手。云母屏开冰簟滑，合与同心消受。问底事、笑遮绛口。小立兰阶人影倩，障花颜、恰恐花羞丑。蝉影薄、昭阳牖。
金缕曲 夏闺 二十二叠前韵
作者：叶绍本
朝代：清

凉沁荷筒酒。认冰肌、本来无汗，暑能侵否。八尺龙须云母幌，轮扇风生柱斗。看永晷、朱曦照九。小住匡床寻午梦，避人窥、深院鹦哥守。匀面了、玉搔首。芙蓉塘外轻雷走。防梅润、衣篝轻炷，香添银手。入夜桐阴调睡鹤，淡月疏棂却受。家可近、采莲泾口。绿水红跗丹脸似，较清标、早薄张郎丑。簪蕙草、倚新牖。
金缕曲 建溪 十三叠前韵
作者：叶绍本
朝代：清

难变甘棠酒。看飞涛、建瓴千尺，暂时平否。两岸苍崖攒积铁，高处扪参插斗。浑不似、黄河曲九。乱雪翻空雷转地，涌蛟宫、疑有龙螭守。堆滟滪、如马首。众流尽汇螺川走。认估客、樯帆络绎，长年身手。一叶轻舟穿石罅，掀舞惊波能受。有几统、残碑渡口。霸国山川争割据，忆刀光、练影严戎丑。陈迹渺、苔生牖。
金缕曲 明妃 九叠前韵
作者：叶绍本
朝代：清

泪洒留梨酒。忽蓬飘、玉颜远迈，是君恩否。猎猎边沙风扑面，还杂数声刁斗。蓦行到、九洲更九。毳帐雪花如掌大，这凄凉、可比长门守。看塞雁、尚南首。马头匼匝榆关走。从那日、檀槽逦逤，学成双手。貂鼠襜褕酥酪乳，算是阏氏消受。赋春燕、几番啼口。一种银钗山市女，到而今、尽爱瘢痕丑。浑不愿、掖庭牖。
金缕曲 春眠 三十叠前韵
作者：叶绍本
朝代：清

颊晕红于酒。正深更、绿窗人倦，夜情多否。钩了雕棂金屈戌，锦被熨来银斗。刚数到、佳期上九。背烛偷将罗带解，认臂痕、桂印红膏守。倭髻堕、微低首。宝炉熏麝机轮走。覆重衾、尚嫌薄暖，频翻香手。钏响轻移钗影溜，一种芳情谁受。听小语、私传脂口。昨夜鸳鸯双翅刻，只花钱、翠带姿非丑。痴云抱、西帘牖。
金缕曲 春闺 二十一叠前韵
作者：叶绍本
朝代：清

花意浓于酒。正绿窗、晓眠人起，日三竿否。一剪轻寒兰袂袭，宝帐红珠覆斗。恰才过、上元燕九。针线欲拈情尚嫩，绣床闲、只付狸奴守。细云贴、鸦雏首。芳园斗草闲阶走。最关情、秋千院落，和欢携手。高捲珠帘看燕入，两两轻风斜受。爱远岫、翠横窗口。如笑修眉春影淡，扫螺痕、应哂浓妆丑。絮飞也、谢庭牖。
金缕曲 晓妆 三十一叠前韵
作者：叶绍本
朝代：清

绿树如酣酒。听流莺、数声庭院，揽人眠否。娇梦初回罗帐卷，四角香囊垂斗。未插到、鸾钗树九。泼了银泥方拢发，倩小鬟、侧镜妆台守。星靥映、回郎首。东风无力游丝走。长是爱、碧桃小朵，簪来纤手。叶似黛眉花似面，湿露一枝浓受。点檀晕、态生樱口。绾就盘云新样好，尺鬟高、不似城中丑。朝噋射、雕栊牖。
金缕曲 晚浴 三十三叠前韵
作者：叶绍本
朝代：清

竹醉篱头酒。乍炎风、送来婪暑，日西斜否。湿遍轻容芳汗透，指印欲黏圆斗。怯热信、伏催三九。满注兰汤看沃雪，掩明窗、分付银钩守。钗才卸、螺鬟首。香泉一掬明珠走。知灵液、深深几许，试探纤手。肌滑凝脂巾易拭，疏雨梨花娇受。教小玉、且牢缄口。未许窥帘移烛影，赚饼金、憎煞昭阳丑。妆重整、回廊牖。
金缕曲 朱子故里 十九叠前韵
作者：叶绍本
朝代：清

谁饮百觚酒。算杨罗、诸贤而后，道真南否。故鄣山中虹采眩，闲气应钟牛斗。演河洛、学探畴九。万古沧洲传讲舍，嗣缁林、一脉章缝守。云峰矗、好翘首。隼旟几度方州走。空慨叹、猗兰难采，斧柯伤手。出处曾劳金使问，可惜宝文虚受。叹只锦、频摇箕口。俎豆自馨千载业，只青编、难洗纤儿丑。奠苹藻、礼堂牖。
金缕曲 杨妃 七叠前韵
作者：叶绍本
朝代：清

国色朝酣酒。问古今、深宫恩宠，有如斯否。密誓夜阑长生殿，愁煞南河西斗。记曾侍、金舆斿九。羽骑千行谁敢近，却花衔、野鹿无人守。骊山苑、莽回首。伤心绣毂延秋走。绝难料、连枝比翼，这般分手。一树桃花摧急雨，叵耐香魂禁受。浑输与、蛮腰素口。安稳舞裙歌扇底，悔仙姿、不作庞帘丑。千载恨、华清牖。
金缕曲 柳眼 叠前韵
作者：叶绍本
朝代：清

可是才中酒。认东风、惺忪阑角。倦还开否。一片青垂蘼芜陌，怅望孤城似斗。已盼到、寒消九九。楼外斜窥春意嫩，正红闺、离思和愁守，章台畔。好回首。长堤杳杳花骢走。阅多少、青衫丝泪，玉酥纤手。似笑还啼斜阳里，此段风情谁受。著几树、永丰坊口。问讯星眸眠乍起，向个侬、眉底评妍丑。娇无那、映珠牖。
金缕曲 梅妃 十六叠前韵
作者：叶绍本
朝代：清

无分沈香酒。最销魂、楼东一曲，泪珠零否。辇道苔生宫漏寂，但见玉绳低斗。忆往事、柔肠回九。月里霓裳人惯听，恁仙姝、却作青天守。钗七宝、枉簪首。怜他朔骑中宵走。且留得、鸾笺小字，赋来荑手。锦袜泥侵春草宿，煞比上阳难受。记笛韵、曾传檀口。骨沁梅清餐荔绿，凉冰肌、尚觉双成丑。魂应恋、枫亭牖。
金缕曲 熙春台 十叠前韵
作者：叶绍本
朝代：清

谁凿洼樽酒。耸高台、青山一桁，春岚浓否。磴道斜穿松霭碧，岩势直凌霄斗。认几点、螺痕烟九。古碣苍凉苔篆紫，剥龙文、自有啼咕守。朱栏敞、好俯首。沙虫人影平川走。看林际、孤城百雉，檐端抗手。径上六虚亭子望，云影天光都受。响琴筑、阶前螭口。瘦石幽泉争色相，更著花、老树枝无丑。策筇杖、倚危牖。
金缕曲 白樵川赴界首途中作 十二叠前韵
作者：叶绍本
朝代：清

小酌都亭酒。看花边、红旌细转，画能如否。一片绿烟围四面，扑去缁尘三斗。讶方罫、田开井九。得得乌犍人叱犊，更云春、自转流泉守。溪水涨、柴门首。连山忽作龙蛇走。有几处、黛鬟送媚，云仙招手。古木苍藤交掩映，空翠衣裾全受。挂飞瀑、薜荔厓口。雪练千条风漾直，又蹲岩、奇石熊罴丑。樵斧响、峰巅牖。
金缕曲 秋闺 二十三叠前韵
作者：叶绍本
朝代：清

金粟黄如酒。问嫦娥、广寒深处，似人间否。湿露微侵珠箔冷，檐影直窥星斗。渐冷信、催来重九。万户疏砧喧玉杵，有征夫、隔岁交河守。飞云起、忆陇首。莫令沟水东西走。还省记、花堆斜髻，橙搓香手。晓陌霜浓骑马滑，生怕衫罗凉受。听沙雁、声寒渡口。素帛难传心事远，谱新词、一阕奴儿丑。银筝拨、西风牖。
金缕曲 答晓门及效楞侄 十五叠前韵
作者：叶绍本
朝代：清

敢品圣圣酒。只凭将、心波不起，稍参真否。纶绋恩深临轩遣，宁羡金籯珠斗。漫诩道、凤毛苞九。家世扶阳清节重，愿焚香、长把楹书守。辨鱼目、咏狸首。明珠安得盈盘走。或暗冀、珊瑚入网，慰垂纶手。久住蓬山濯冰魄，大地纤尘那受。梦每到、光明洞口。鬷茂一言皆足赏，笑搔头、傅粉偏形丑。题水镜、锁厅牖。
金缕曲 练夫人 十四叠前韵
作者：叶绍本
朝代：清

岂饮箪醪酒。仓卒间、能全民命，冠樱惭否。夫婿岩疆持虎节，伟略胆还如斗。叹劫运、世逢阳九。大树熊罴已萧瑟，恨严关、绝少旌竿守。兴废事、欲搔首。曾开铁网长鲸走。羡慧眼、奇才解识，系洪糜手。帐下儿俄称大将，敢忘昔年恩受。保多少、白头黄口。绫帐纱帷传片语，展慈云、尽化群凶丑。神风肃、灵词牖。
金缕曲 西子 八叠前韵
作者：叶绍本
朝代：清

城贮兰陵酒。放锦帆、横塘归去，美人醒否。万柄莲香五湖曲，消得金尊如斗。倚红栏、遍三百九。白纻歌残宵漏歇，晓乌啼、不用铜鱼守。欹蝉鬓、艳螓首。无端麋鹿胥台走。最缄恨、甬东江上，难携纤手。宝屧声中山河尽，往日恩情怕受。望不到、苧萝溪口。身逐鸱夷成底事，咏鹣鹣、翻让东施丑。魂销也、娃宫牖。
金缕曲 谢文节公建阳卖卜砚 二十叠前韵
作者：叶绍本
朝代：清

忧国徒倾酒。痛冬青、荒陵万树，块土存否。暂学君平垂帘市，汉运已移威斗。占灵荚、爻非用九。猿鹤沙虫难草檄，剩罗纹、当作河山守。悲马角、叹鹑首。未同玉带燕台走。且就里、暗占消息，鹿归谁手。山郭萧条水呜咽，瘴雨蛮烟甘受。凭三寸、纵常山口。大节夷齐同致命，笑纷纷、首鼠形何丑。悲风飒，桥亭牖。
金缕曲·三闾大夫二十五叠前韵
作者：叶绍本
朝代：清

拜手东皇酒。继风弦、姱修能服，是大贤否。纫春兰兮餐秋菊，更酌桂浆北斗。启歌九、更陈章九。朝发苍梧夕悬圃，痛郢山、宫阙难为守。呵天问、共工首。涔阳溆浦劳奔走。空想到、鹄绿伊鼎，雉斟铿手。日暮瑶台逢佚女，只恐凤凰先受。肯俯共、鸡凫争口。砥室翠翘安昔梦，怕长人、土伯侁侁丑。魂归些、修门牖。
金缕曲·和效楞侄月下醉歌原韵
作者：叶绍本
朝代：清

何处难忘酒。问双丸、玉轮飞碾，有时停否。放眼千秋苍茫里，几见星移珠斗。经多少、初三下九。皓质临空浑似昔，把仙蟾、付与吴刚守。耽清景、莫搔首。鱼鳞瞥见晴云走。且消闲、歌呼达旦，一杯擎手。历落嵚崎人间世，最是高名难受。有几许、葫卢掩口。是法不妨平等看，任羯肌、妍好鸠盘丑。看花影、过窗牖。
金缕曲·太史公三十四叠前韵
作者：叶绍本
朝代：清

未与柏梁酒。问一时、严徐东马、才能如否。囊括缥缃归寸管，虹玉光应映斗。搜罗到、古三皇九。定了青编新样子，付千秋、史馆金科守。墨花耀、双螭首。力驱山海波涛走。尽人世、真形变相，倚添毫手。义为朝廷怜勇帅，盲膑遭逢任受。是直笔、休疑谤口。桑孔贪残成纵酷，便他人、难掩诸君丑。龙门里、怀山牖。
金缕曲·寄二兄二十八叠前韵
作者：叶绍本
朝代：清

久隔兴宁酒。望苍茫、云涛千里，离思浓否。共处天涯犹契涧，星影空瞻牛斗。移带孔、休夸环九。白发铜章老司马，问冷吟、可似钱塘守。东西廨、怕抬首。频年旌旆闽山走。徒自愧、虎蒙羊质，诩量才手。但饮清冰澄止水，本分行藏宜受。要说破、星心月口。从古邯郸难学步，只甘心、椎髻谁訾丑。君应念、莎厅牖。
金缕曲·寄大兄三十六叠前韵
作者：叶绍本
朝代：清

忆隔春明酒。但宵来、怕听夜雨，寝食安否。赖有鱼书通警欬，遥指城依北斗。积年格、列应迁九。圣世官人歌卷耳，好清勤、夙夜铜扉守。丹垣秩、已居首。輶轩愧我骃原走。只盟心、廉泉饮腹，艺林援手。报国文章思有用，鹤俸敢教轻受。且莫令、山樵滕口。振鹭白圭容自洁，照澄波、怕作麠头丑。书款曲、报斋牖。
金缕曲·柬晓门仲湘并示效楞侄二十九叠前韵
作者：叶绍本
朝代：清

共醉天涯酒。听声声、红牙拍遍，唤奈何否。十载江湖寻旧梦，可有意珠盈斗。漫分别、陈三秦九。丝竹中年聊作达，谱清商、付与旗亭守。斜簪插、凭科首。客踪莫慨杨花走。且暂向、麝煤虎仆，赌雕琼手。黄纸红旗成底事，只有风情堪受。看锦字、织成绣口。试遣杨枝歌水调，胜木床、三脚娇儿丑。浮一白、宫斋牖。
金缕曲·自题和竹垞洞仙歌后并柬仲湘三十七叠前韵
作者：叶绍本
朝代：清

句赌葡萄酒。问从来、美人芳草，情可忘否。娀女宓妃骚客赋，艳采曾辉南斗。敢轻道、香生窍九。黛发双蛾脂染颊，只金箱、宝轴风裁守。荇菜咏、葩诗首。鸳鸯七十成行走。有多少、玉环约腕，绛襦垂手。曲是同声歌捉搦，一种温柔自受。好细谱、玲珑唱口。绮语空中随意撰，到色天、世界无妍丑。劝醽醁、舞台牖。
金缕曲·试院示诸生三十五叠前韵
作者：叶绍本
朝代：清

尝遍闽江酒。数轺车、历来十郡，岁月绵否。绛节霓旌相映处，惭愧名夸山斗。做中正、人材品九。邹鲁海滨多教泽，愿诸生、坚把遗规守。袖然举、伫称首。也防中管歧途走。谁则是、俞归铅察，断如银手。丹漆西行通梦寐，自有衣珠宵受。传圣译、玉田金口。高蹑介邱观巨澥，莫黑风、罗鬼狰狞丑。探物始、书成牖。
金缕曲·送陈厚须甫前辈赴粤东讲席，◆已己岁和同人韵
作者：叶绍本
朝代：清

劝尽瑶卮酒。看江山、有情如此，公能留否。一代才人陈无已，早识名高北斗。问故里、桥三百九。鸿雪前游同指点，谒崇祠、曾拜姑苏守。卅载事，猛回首。声华不胫天涯走。剧喜是、殊方把袂，蛮乡携手。桂岭环城岚烟翠，合让诗仙领受。只惆怅、相思江口。十幅蒲帆东去速，赋骊歌、拙调惭粗丑。伫尺素，书堂牖。
金缕曲·题竹垞先生静志句琴趣后二十七叠前韵
作者：叶绍本
朝代：清

丽曲宜浇酒。算金荃、后来作者，调堪同否。钗挂臣冠怜宋玉，密誓会盟星斗。慨人事、难谐八九。一自班骓轻惜别，葬红心、未得双鸾守。脂河水、应回首。蠮螉塞外征鞍走。还苦忆、绮衾皓腕，上元携手。日对修蛾餐黛绿，也尽书生消受。只微怅、碧桃洞口。结了情天无限恨，叹麻姑、霜鬓能衰丑。肠欲断、冰纱牖。
阳明书院联
作者：叶绍本
朝代：清
体裁：联

心学揭良知，忆当年息马投戈，顿化遐陬成泮璧；教思追大雅，欣此日横经鼓箧，共歌乐职布中和。
霜叶飞·题陈石士“姬人寒闺访梦图”
作者：叶绍本
朝代：清

璇闺一夜。西风紧，生把琼枝吹折。妆楼镇日锁葳蕤，怅人天轻别。问何事、情缘空结，三山旧恨凭谁说。难得嫁才人，又蓦地、香冷珠襦，佩捐金玦。回忆素手调羹，文窗拈线，德容真个双绝。柔姿况得少君怜，奈圆晖易缺。有娇女秦箫吹彻，门楣差慰啼鹃咽。只六如、孤亭畔，经卷药炉，老泪凄切。
青玉案·郊外偶书
作者：叶绍本
朝代：清

夕阳照树红相亚，秋已半、新寒乍，潦水初收黄叶下，一年春信。依依柳色，又待东风也。孤城一抹浑如画，又屈曲、疏篱傍茅舍，此景北来应共讶。下若溪边，馀英渡口，只少虹梁跨。
题朱笥河先生游玉华洞诗卷
作者：叶绍本
朝代：清

镡剑多名山，䆗窱富岩洞。真灵所窟宅，倏诡等凿空。金羊立而娭，石蜧蟠且羾。华鬘现佛国，银岛辟仙栋。中天月常皎，太古雪不冻。其他狡狯状，如入大罗梦。一一象逼真，目眴神欲瞢。将溪峰万叠，游者每停鞚。天恐东南平，搏攫为此弄。秘钥何年开，舆骑笑一閧。朱公香案吏，才思吐白凤。轺乘偶经行，云龛探鸿峒。芒鞋忘冠盖，弗惮踏烟霿。遂令华阳天，奇景笔端贡。文参绛池奥，语压韩陵重。澜翻二千字，字字烂锦{巾冢}。真书更奇绝，诘屈句难诵。商尊铸辛癸，猎碣发秦雍。三者皆不刊，精镠巧磨砻。洪维作人世，藜阁储才众。一代数儒林，大兴两伯仲。当时名誉盛，倾倒及傔从。持衡迭交替，海内推二宋。椒花古吟舫，巾屦互错综。戴斗望奎躔，颋说文阵统。相公业更隆，霖雨国钧用。翘材启黄阁，鹤发传迈种。贤哉竞爽哲，盛节惊愚憃。谁识廿年来，道山尽云封。安期炙不归，岘首碑堪恸。此卷几流传，金题委荒？。蜗涎与蠹蚀，奇句孰吟讽。姜君泉山彦，瑚琏卫子赣。当年坐春风，树楷有余痛。辛勤搜故纸，欢若获宝瓮。完璧付装池，天衣补无缝。此意真古人，青蓝见诚衷。我忝通门谊，冰署后尘颂。奉命使炎陬，复此糜清俸。堂钦韡雅题，石志笥仟供。所惭凡鸟姿，云表那腾㚇。灵威披古简，快饷益智粽。再拜荐寒泉，仙云照璚㔶。
题朱笥河先生游玉华洞诗卷
作者：叶绍本
朝代：清
体裁：古风

镡剑多名山，䆗窱富岩洞。真灵所窟宅，倏诡等凿空。金羊立而娭，石蜧蟠且羾。华鬘现佛国，银岛辟仙栋。中天月常皎，太古雪不冻。其他狡狯状，如入大罗梦。一一象逼真，目眴神欲瞢。将溪峰万叠，游者每停鞚。天恐东南平，搏攫为此弄。秘钥何年开，舆骑笑一閧。朱公香案吏，才思吐白凤。轺乘偶经行，云龛探鸿峒。芒鞋忘冠盖，弗惮踏烟霿。遂令华阳天，奇景笔端贡。文参绛池奥，语压韩陵重。澜翻二千字，字字烂锦■。真书更奇绝，诘屈句难诵。商尊铸辛癸，猎碣发秦雍。三者皆不刊，精镠巧磨砻。洪维作人世，藜阁储才众。一代数儒林，大兴两伯仲。当时名誉盛，倾倒及傔从。持衡迭交替，海内推二宋。椒花古吟舫，巾屦互错综。戴斗望奎躔，颋说文阵统。相公业更隆，霖雨国钧用。翘材启黄阁，鹤发传迈种。贤哉竞爽哲，盛节惊愚憃。谁识廿年来，道山尽云封。安期炙不归，岘首碑堪恸。此卷几流传，金题委荒�。蜗涎与蠹蚀，奇句孰吟讽。姜君泉山彦，瑚琏卫子赣。当年坐春风，树楷有余痛。辛勤搜故纸，欢若获宝瓮。完璧付装池，天衣补无缝。此意真古人，青蓝见诚衷。我忝通门谊，冰署后尘颂。奉命使炎陬，复此糜清俸。堂钦韡雅题，石志笥仟供。所惭凡鸟姿，云表那腾㚇。灵威披古简，快饷益智粽。再拜荐寒泉，仙云照璚㔶。
高阳台·潞河秋思
作者：叶绍本
朝代：清

天抹微青，水皴细黛，西风作意凉侵。袅袅层波，白鸥梦堕湖阴。一年好景从头数，乍瞢腾、已到秋深。最关情，几叠清笳，万户疏砧。苍茫难认长堤树，只鬖髿瘦影，凄瑟空林。霜冷乌篷，月珠摇荡波心。沧江满目催诗思，怕诗成、清怨难任。听寒潮，溉汩沙头，又转烟浔。
齐天乐·题殳积堂“桐阴觅句图”
作者：叶绍本
朝代：清

碧云忽堕中庭影，人间顿消残暑。淡月初生，凉烟轻抹，才听数声疏雨。花香暗度。正么凤寻巢，伶俜翠羽。清露晨流，丰姿濯濯定如许。苍苔色谁踏破，有个人幽独，仄径微步。玉宇无尘，银河渐转，多少襄阳诗句。八义俊侣。乍韵入冰丝，龙唇堪谱。啜茗平台，看吟成漫与。
客暨阳得沁园春词录寄许竹屿大令媵以二绝句
作者：叶绍楏
朝代：清

枇杷庭院长莓苔，小阁轻阴燕子来。吟遍江南落花处，断肠人是贺方回。新愁多付沁园春，尽说粗豪亦怆神。不敢尊前歌子夜，知君同是未归人。
客暨阳得沁园春词录寄许竹屿大令媵以二绝句·其一
作者：叶绍楏
朝代：清

枇杷庭院长莓苔，小阁轻阴燕子来。吟遍江南落花处，断肠人是贺方回。
客暨阳得沁园春词录寄许竹屿大令媵以二绝句·其二
作者：叶绍楏
朝代：清

新愁多付沁园春，尽说粗豪亦怆神。不敢尊前歌子夜，知君同是未归人。
小仓山房题句
作者：叶绍楏
朝代：清
体裁：联

偶谈旧雨人俱古；能坐春风客亦佳。
景风阁联
作者：叶绍楏
朝代：清
体裁：联

林间虚室足觞咏；山外清流无古今。
题叶调元《汉口竹枝词》
作者：叶绍治
朝代：清
体裁：四言诗

荒荒坤轴，悠悠天钧。来往千载，庶几斯人。控物自富，不取诸邻。惟性所宅，与古为新。绝苧灵素，绝爱缁磷。超心炼冶，著手成春。明漪绝底，古镜照神。诵之思之，明月前身。
题枫岭僧寺壁上
作者：叶绍芳
朝代：清

岧峣古刹踞雄关，闽浙分疆咫尺间。二十八都今夜梦，月明不是故乡山。
挽钱烈妇
作者：叶绍衡
朝代：清
体裁：七言绝句

满眼湖光一镜收，贞魂从此赴瀛洲。惟凭彤管垂青史，始信黄泉胜白头。
自挽联
作者：叶绥祖
朝代：清
体裁：联

半生豪气销杯酒；垂老愁怀托砚田。
南乡子·闻雁
作者：叶翰仙
朝代：清

万里织罗云。断续天边一雁鸣。试问新秋曾带未，声声。不管离人不要听。入耳韵偏清。枨触闲愁梦不成。我亦天涯同作客，飘零。已过江南第几程。
柳梢青·寒食
作者：叶翰仙
朝代：清

风捲帘旌。人凭曲槛，燕语雕楹。扑蝶时过，踏青期近，何日新晴。雨馀花满春城。望几处、朱门柳萦。最好韶华，今朝寒食，明日清明。
柳梢青·帘波
作者：叶翰仙
朝代：清

旭日晴烘。低垂一桁，钩影玲珑。仍不笼烟，未能卷雨，祗合遮雨。湘纹叠叠重重。看卷处、縠痕漾空。窗下疏灯，花间微月，一样朦胧。
菩萨蛮·月夜
作者：叶翰仙
朝代：清

冰轮涌出明如镜。湘帘隔断梧桐影。何处玉箫声。吹来隔院闻。寒虫鸣玉砌。人静重门闭。小簟夜凉生。罗衫薄不禁。
横江词
作者：叶肇梓
朝代：清

人道横江恶，侬道横江好。不是浪如山，郎船去已早。
牧牛词
作者：叶肇梓
朝代：清

黑牯力衰行每迟，白犊奔突饮清池。东冈西陇随力去，牛饥只向草多处。深山牧牛岁月长，系牛小树今枯桑。牛食牛眠适牛意，闲来敲石作儿戏。太平牧牛有馀乐，不用将书挂牛角。
集归去来辞字为诗追次坡公韵三首
作者：叶肇梓
朝代：清

涉世知无策，还乡路可寻。孤行聊自善，万感复何心。云岫遥扶杖，风泉远入琴。东皋清绝径，容易得登临。富贵求焉得，耘耔乐有期。归与无不可，行矣欲何之？独酌向庭菊，孤怀寄赋诗。息交聊自远，畴复是心知。不悟今时是，安知昨日非。泉飞还入壑，云化复成衣。引酒寄情远，抚琴得趣微。晨窗观去鸟，日尽自归飞。
集归去来辞字为诗追次坡公韵三首·其一
作者：叶肇梓
朝代：清

涉世知无策，还乡路可寻。孤行聊自善，万感复何心。云岫遥扶杖，风泉远入琴。东皋清绝径，容易得登临。
集归去来辞字为诗追次坡公韵三首·其三
作者：叶肇梓
朝代：清

不悟今时是，安知昨日非。泉飞还入壑，云化复成衣。引酒寄情远，抚琴得趣微。晨窗观去鸟，日尽自归飞。
集归去来辞字为诗追次坡公韵三首·其二
作者：叶肇梓
朝代：清

富贵求焉得，耘耔乐有期。归与无不可，行矣欲何之？独酌向庭菊，孤怀寄赋诗。息交聊自远，畴复是心知。
大梁咏古
作者：叶舒崇
朝代：清
体裁：七言律诗

剩有离宫认旧畿，宋家艮岳尚依稀。江南怪石堪停辇，塞北飞尘易染衣。独对金门交羽客，共将玉液供安妃。空坛髣髴遗仙响，犹说君王夜醮归。
怀宋牧仲
作者：叶舒崇
朝代：清
体裁：七言绝句

小阁红灯乱舞衣，留髡几度夜忘归。最怜听尽筝郎曲，绣被薰香漏巳稀。
秋日杂感二首
作者：叶舒崇
朝代：清

把酒高歌《行路难》，每从日下望长安。霜侵黄菊人俱瘦，露下红兰梦亦寒。海内友朋惭命驾，异乡兄弟劝加餐。不堪白眼伤时客，犹是逢人效鼠肝。北风千里痛离觞，一去长沙自古伤。幸有文章能报主，何妨魑魅喜投荒。惊心白璧三年泪，回首黄金五月霜。闻道吴江佳句在，上书今已赦邹阳。
秋日杂感二首·其一
作者：叶舒崇
朝代：清

把酒高歌《行路难》，每从日下望长安。霜侵黄菊人俱瘦，露下红兰梦亦寒。海内友朋惭命驾，异乡兄弟劝加餐。不堪白眼伤时客，犹是逢人效鼠肝。
秋日杂感二首·其二
作者：叶舒崇
朝代：清

北风千里痛离觞，一去长沙自古伤。幸有文章能报主，何妨魑魅喜投荒。惊心白璧三年泪，回首黄金五月霜。闻道吴江佳句在，上书今已赦邹阳。
荷兰国进千里马歌
作者：叶舒崇
朝代：清

皇帝御宇之六载，负扆致政归彤墀。大开明堂治六服，万国会同车马驰。海波不扬通远道，纷纷重译来京畿。九州之外荷兰国，人物窈停言兜离。一朝稽颡表忱悃，骅骝作贡称珍奇。雄姿逸态世罕有，奔腾千里犹嫌迟。骄嘶自许邀宠眷，不惮跋涉经险巇。牵来独立玉阶下，遂令凡马皆惊疑。姬王讵必重八骏，汉帝安用遣贰师。那知至尊方偃武，端拱南面垂裳衣。诏谓圉人归厩下，予以衔勒聊鞿羁。鸾旗在前属车后，朕乘此马将安之？圣朝岂复畜奇兽，留兹用慰遐方思。
金陵有感
作者：叶舒崇
朝代：清

狂来不减步兵愁，行尽清溪古渡头。极目群山还绕郭，感时双鬓怯登楼。桓伊邀笛人谁在，谢傅围棋墅尚留。俯仰只言天堑险，白鸥红蓼满汀洲。
司马相如
作者：叶舒璐
朝代：清

挑得琴心正倦游，垆边尚典鹔鹴裘。《长门》解为他人赋，却惹闺中怨《白头》。
孟夏同沈公倚昆季暨家弟侄辈泛舟登斗姥阁宴集剧谈寓都门事带月而还集杜三十六韵
作者：叶舒璐
朝代：清

我衰易伤感，忆昔少壮日。脱略小时辈，人寰可超越。惆怅年半百，平生心已折。愁寂意不惬，赖有怀中物。但遇新少年，老矣逢迎拙。通家惟沈氏，早通交契密。同姓古所敦，嗣宗诸子侄。痛饮情相亲，入门高兴发。招邀屡有期，交会未断绝。今夏草木长，甘酸齐结实。四月熟黄梅，熏风行应律。云溪花淡淡，霁潭鳣发发。景从陪群公，差池上舟楫。滩浅正相依，一邱藏曲折。随喜给孤园，野寺江天豁。楼角凌风迥，仰穿龙蛇窟。筑居仙缥缈，得非元圃裂。泽国绕回旋，原野转萧瑟。恣意同远步，力稀经树歇。进舟泛回溪，水深波浪阔。展席俯长流，斑白居上列。敕厨倍常羞，嘉蔬既不一。香芹碧涧羹，经齿冷于雪。嗜酒益疏放，剧谈怜野逸。斜晖转树腰，凉风起天末。馀酣漱晚汀，飘萧觉素发。时复问京华，轩冕罗天阙。南宫吾故人，时来知宦达。文章实致身，声华当健笔。嗟余竟轗轲，江湖漂短褐。云泥相望悬，不才甘朽质。歌长击樽破，回首肝肺热。慷慨有馀悲，欢乐曾倏忽。此会共能几，旧游易磨灭。同人惜解携，临歧意颇切。迟迟归路赊，江城带素月。
甃径
作者：叶舒璐
朝代：清

甃径编篱窄似蜗，间中风物澹生涯。新蔬乍剪头番韭，小雨如催二月花。出谷禽方娇唤友，穿帘燕亦巧营家。敬容残客吾羞对，只许门停好事车。
索人题照
作者：叶舒璐
朝代：清

针孔流光露电身，灵台本合净根尘。君能索我形骸外，翻觉庐山面目真。
索得学山兄遗稿二首
作者：叶舒璐
朝代：清

忘年群从绝追攀，入梦遗容想象间。秃笔累累犹作冢，可堪埋骨欠青山。南北驰驱客路长，依人空办嫁衣忙。阿连自为文章哭，岂特伤心旧雁行。
索得学山兄遗稿二首·其一
作者：叶舒璐
朝代：清

忘年群从绝追攀，入梦遗容想象间。秃笔累累犹作冢，可堪埋骨欠青山。
索得学山兄遗稿二首·其二
作者：叶舒璐
朝代：清

南北驰驱客路长，依人空办嫁衣忙。阿连自为文章哭，岂特伤心旧雁行。
观棋示友
作者：叶舒璐
朝代：清

花落银缸下子迟，莫将谬算费沈思。风摧一角西南急，可是推枰敛手时。满盘黑白烂纵横，全局端资一著撑。指点不教留劫在，樵夫冷眼看分明。
观棋示友·其一
作者：叶舒璐
朝代：清

花落银缸下子迟，莫将谬算费沈思。风摧一角西南急，可是推枰敛手时。
观棋示友·其二
作者：叶舒璐
朝代：清

满盘黑白烂纵横，全局端资一著撑。指点不教留劫在，樵夫冷眼看分明。
论古
作者：叶舒璐
朝代：清

《阴符》诵熟揣摩成，十上终邀六印荣。纵使有田皆负郭，可能结舌事躬耕。鼎足中原势未分，英雄魄力自超群。阿瞒眼底空余子，只重孙郎与使君。
论古·其一
作者：叶舒璐
朝代：清

《阴符》诵熟揣摩成，十上终邀六印荣。纵使有田皆负郭，可能结舌事躬耕。
论古·其三
作者：叶舒璐
朝代：清

鼎足中原势未分，英雄魄力自超群。阿瞒眼底空余子，只重孙郎与使君。
读杜白二集
作者：叶舒璐
朝代：清

子美千间厦，香山万里裘。迥殊魏晋士，熟醉但身谋。
颓龄
作者：叶舒璐
朝代：清

颓龄犹驻荷天慈，领略风光趁此时。缩水酿如鹅破壳，添棉柳似茧抽丝。腾腾但博逢场健，愦愦何妨见事迟。调伏粗教尘累减，只牵口业未抛诗。
归朱老匏先生墓碣
作者：叶舟
朝代：清

莽莽荒原生野烟，桥边识碣总前缘。披荆寻入乱坟里，把卷放歌斜照前。七字几枯残泪滴，一抔翻仗故人怜。招魂此地余诗骨，瑟缩寒风吹纸钱。
观禹庙壁间所塑山海经图像
作者：叶舟
朝代：清

淮海维扬古泽国，浮山作镇传非惑。禹庙恢张嘉靖间，殿陛峥嵘傍山侧。我家旧住郡之东，偶来瞻拜思神功。壁间山海设图像，雕泥凿木何搜穷。其间似兽非兽人非人，有羽有介有鬼神。首自招摇貌兽族，如禺耳白名狌狌。此类奇形共五十，满壁诧讶徒缤纷。次及羽禽始？？，二十二种形状殊。六目六足三首翼，即此可以观其余。更及旋龟计鳞介，鸟头虺尾吁足怪。此类分形又三十，在水在山各殊界。神祇拉杂其中列，鸟兽鳞介无分别。若者险阻助功成，若者战斗遭锋钺。惊看异域更奇绝，少见多怪难为说。或长九寸十丈余，或为兽体或为鱼。或止半背或数首，胸生洞穴穿其躯。予齿去角不足据，付翼之说徒为拘。辗转徘徊两庑庌，依经塑立原非假。当年洪水横流时，异类纷纭遍天下。万古生民仰禹功，请看四壁涂丹赭。
观禹庙壁间所塑山海经图像
作者：叶舟
朝代：清
体裁：古风

淮海维扬古泽国，浮山作镇传非惑。禹庙恢张嘉靖间，殿陛峥嵘傍山侧。我家旧住郡之东，偶来瞻拜思神功。壁间山海设图像，雕泥凿木何搜穷。其间似兽非兽人非人，有羽有介有鬼神。首自招摇貌兽族，如禺耳白名狌狌。此类奇形共五十，满壁诧讶徒缤纷。次及羽禽始��，二十二种形状殊。六目六足三首翼，即此可以观其余。更及旋龟计鳞介，鸟头虺尾吁足怪。此类分形又三十，在水在山各殊界。神祇拉杂其中列，鸟兽鳞介无分别。若者险阻助功成，若者战斗遭锋钺。惊看异域更奇绝，少见多怪难为说。或长九寸十丈余，或为兽体或为鱼。或止半背或数首，胸生洞穴穿其躯。予齿去角不足据，付翼之说徒为拘。辗转徘徊两庑庌，依经塑立原非假。当年洪水横流时，异类纷纭遍天下。万古生民仰禹功，请看四壁涂丹赭。
浣溪沙·秋闺
作者：叶舫
朝代：清

索索西风射碧纱。疏疏短雨趁风斜。染来秋色满庭阶。惊懒蜻蜓谁主使，催勤络纬孰教他。征人那得不思家。
台阳笔记题词
作者：叶芬
朝代：清

卅载台阳记，千秋吏治关。运筹经口岸，持论抵眉山。壮志凌烟上，儒臣赋槊间。去思碑并读，应望使车还。
东林寺
作者：叶荥
朝代：清
体裁：五言律诗

此寺今犹见，谁知世代移。范金阿育像，断字李唐碑。流水漱双涧，白莲开一枝。老松无岁月，清荫满阶墀。
四十一岁感怀即用前韵
作者：叶荫高
朝代：清
体裁：七言律诗

也知我贵在知稀，偏欲冲天试一飞。两鬓渐生新白发，一衿未御旧蓝衣。幕游已壮从人请，岁晚伊谁劝驾归。漫道迷途良未远，觉今才是昨全非。
岁暮感怀
作者：叶荫高
朝代：清
体裁：七言律诗

异乡风味竟如何，土饭尘羹吐弃多。久雨不堪愁里听，残年况是客中过。可怜小子愚而鲁，应讶先生猛尚和。为报征人颇耐冷，敝袍不必寄川河。
挽匡爱庐兄·其一
作者：叶荫高
朝代：清
体裁：七言律诗

自幼飘然志不群，对床风雨倍情殷。和平气质君输我，刚直胸怀我让君。一别文才修地下，半年草已宿丘坟。马逢伯乐知千里，空负才华屡冠军。
挽匡爱庐兄·其二
作者：叶荫高
朝代：清
体裁：七言律诗

矢志生平不讳匡，功名从此破天荒。居贫方拟如原宪，市义偏能慕孟尝。睦族有方维学校，购书无力典衣裳。卅年功苦休抛业，好检遗诗入锦囊。
梅花步放翁韵
作者：叶荫高
朝代：清
体裁：七言律诗

惹动诗肠与酒肠，浅斟低唱赏孤芳。气薰山酌兰同臭，齿嚼寒葩句亦香。也觉三分输雪白，别来一种似檀黄。约他耐冷松和竹，莫以天涯作故乡。
沈刺史招饮即事
作者：叶荫高
朝代：清
体裁：七言律诗

大开东阁宴嘉宾，鼓吹笙歌槛外陈。设馔味珍山与海，侑觞曲调旧翻新。要知独乐输同乐，错把优人作妓人。一石未能聊复饮，怪他素手捧杯频。
简斋强三兄见怀和韵
作者：叶荫高
朝代：清
体裁：七言律诗

屡经枉顾获龙溪，今日相思隔陇西。伏枥徒夸千里骥，对床常听五更鸡。醇醪曾醉周公瑾，成德唯存宓不齐。亲友三年零落尽，催归忍负子规啼。
舟泊采石矶怀古·其一
作者：叶荫高
朝代：清
体裁：七言绝句

就馆川城驾叶舟，石尤风起泊矶头。前朝事业今何在，剩有江潮日夜流。
舟泊采石矶怀古·其三
作者：叶荫高
朝代：清
体裁：七言绝句

滔滔潮汐涨江中，王业原关天地工。麟阁图容谁第一，中山不比等闲功。
舟泊采石矶怀古·其二
作者：叶荫高
朝代：清
体裁：七言绝句

元明相拒屡相攻，立马峰头气甚雄。一自草庐应币聘，推锋陷阵建奇功。
观察周肖濂先生邀龙神祠赏荷呈谢·其一
作者：叶荫高
朝代：清
体裁：七言律诗

赏荷携酒到龙祠，中道平分半亩池。亭引好风香入座，桶裁嫩碧叶为卮。主宾占尽东南美，珍错争夸水陆奇。更有一般堪羡处，爵优齿德是吾师。
观察周肖濂先生邀龙神祠赏荷呈谢·其二
作者：叶荫高
朝代：清
体裁：七言律诗

祈雨他年旧有祠，观荷胜会莫如斯。联吟罚不依金谷，酣饮多于灌漏卮。左右客陪君子列，高低花竞美人姿。琼筵只恐嫌寥寂，侑倩梨园竹与丝。
赠州尊沈研怡
作者：叶荫高
朝代：清
体裁：七言绝句

逖矣西来经数稔，习闻容尚化州人。带牛佩犊销刀剑，渤海同风信有因。
镇江口寻船口号
作者：叶荫高
朝代：清
体裁：七言绝句

忙问艨艟舣那乡，逢人指示最精祥。只消行处看旗帜，细认泸州字一行。
出门
作者：叶蓁
朝代：清

试镫风里道途寒，腊雪红春尚未残。客路便从鸿外去，家山犹背马头看。饥来驱我悲元亮，热不因人愧伯鸾。难忘临行慈母语，出门辛苦属加餐。晚风料峭袭黄昏，镫火沿堤过几村。越客凄凉方卧雨，吴歌断续易销魂。钟声虚隐寒山寺，桥影斜通破楚门。何日苏台杨柳色，泥人怀古倒芳樽。
出门·其一
作者：叶蓁
朝代：清

试镫风里道途寒，腊雪红春尚未残。客路便从鸿外去，家山犹背马头看。饥来驱我悲元亮，热不因人愧伯鸾。难忘临行慈母语，出门辛苦属加餐。
出门·其二
作者：叶蓁
朝代：清

晚风料峭袭黄昏，镫火沿堤过几村。越客凄凉方卧雨，吴歌断续易销魂。钟声虚隐寒山寺，桥影斜通破楚门。何日苏台杨柳色，泥人怀古倒芳樽。
挽汪瑔联
作者：叶衍兰
朝代：清
体裁：联

绮岁记联吟，华岳浔阳同劲敌；骚坛难振响，词笺赋笔总伤神。
菩萨蛮
作者：叶衍兰
朝代：清
体裁：词

遥山黯淡春阴满，游丝飞遍梨花院。野草罥闲庭，红棠睡未醒。华筵歌舞倦，帘外流莺唤。锦帐醉芙蓉，边书不启封。
出郊
作者：叶观国
朝代：清

跋马东郊路，新晴雨气凉。高楼秦氏宅，翠竹赞公房。野阔云垂地，斋幽水上堂。小航来往闹，风景似江乡。
初至滇中
作者：叶观国
朝代：清

自到苴兰客意宽，鸡山岚翠卷帘看。雨来龙起滇波立，霜重茅稀瘴地乾。几树优昙添夜色，一杯咂鲁压朝寒。信知佛国相邻并，四序清凉枕簟安。
奉命典试滇南道中杂咏
作者：叶观国
朝代：清

十里八九折，一村三五家。山多易云雨，水迅乏鱼虾。羹煮鸡㙡脆，花簪龙爪斜。时逢归峒客，恰及宿林鸦。何年五丁斧，关路辟巑岏。孤戍云头住，层城井底看。罗施门户邃，犵狫拊循难。天险须防护，承平庆乂安。忝是三年使，重为万里游。碧鸡仍照眼，白雪已生头。细雨苴兰暮，疏枫菜海秋。当时同辈尽，驽下愧辕辀。
奉命典试滇南道中杂咏·其一
作者：叶观国
朝代：清

十里八九折，一村三五家。山多易云雨，水迅乏鱼虾。羹煮鸡㙡脆，花簪龙爪斜。时逢归峒客，恰及宿林鸦。
奉命典试滇南道中杂咏·其三
作者：叶观国
朝代：清

忝是三年使，重为万里游。碧鸡仍照眼，白雪已生头。细雨苴兰暮，疏枫菜海秋。当时同辈尽，驽下愧辕辀。
奉命典试滇南道中杂咏·其二
作者：叶观国
朝代：清

何年五丁斧，关路辟巑岏。孤戍云头住，层城井底看。罗施门户邃，犵狫拊循难。天险须防护，承平庆乂安。
序薇阁偶存诗草毕复题长律一首
作者：叶观国
朝代：清
体裁：七言律诗

容华刻玉气吹兰，缃帙长随镜槛安。罢绣吟成藤纸贵，留香草在墨池寒。生天有籍宜忉利，住世无多似小鸾。若向诗家论格力，长江昌谷重登坛。
春仲八日皇十一子召集撷秀山房同人吉通政渭厓茅庶子耕亭钱殿撰湘舲咸在座
作者：叶观国
朝代：清

春山扫翠春云浓，曲尘待飏催花风。明湖淰淰舒卵色，时节恰在中和中。西园置酒值清暇，联辉花萼停红。高襟各自屏轩盖，接席特许陪章逢。山房奥旷身未到，洞壑䆗窱莎丰茸。架标签轴杂缃缥，案登卣献兼瓷铜。须臾张镫奏新乐，乐句乃本香山翁。金钗钿合致缱绻，山海碧落追鸿濛。可信古诗皆入曲，《关雎》、《殷武》谐徵宫。人言是日佛出世，八关盛会喧儿童。流传小说谁复订，当歌且对氍毹红。泛杯醲醁色潋滟，挂栏初魄光朦胧。礼宽意优衔感重，辰良景美言欢同。曲终上马各归舍，明发听漏趋铜龙。
春仲八日皇十一子召集撷秀山房同人吉通政渭厓茅庶子耕亭钱殿撰湘舲咸在座
作者：叶观国
朝代：清
体裁：古风

春山扫翠春云浓，曲尘待飏催花风。明湖淰淰舒卵色，时节恰在中和中。西园置酒值清暇，联辉花萼停红骢。高襟各自屏轩盖，接席特许陪章逢。山房奥旷身未到，洞壑䆗窱莎丰茸。架标签轴杂缃缥，案登卣献兼瓷铜。须臾张镫奏新乐，乐句乃本香山翁。金钗钿合致缱绻，山海碧落追鸿濛。可信古诗皆入曲，《关雎》、《殷武》谐徵宫。人言是日佛出世，八关盛会喧儿童。流传小说谁复订，当歌且对氍毹红。泛杯醲醁色潋滟，挂栏初魄光朦胧。礼宽意优衔感重，辰良景美言欢同。曲终上马各归舍，明发听漏趋铜龙。
秋日杂诗
作者：叶观国
朝代：清

向夕长廊散步迟，砧声清切动凉飔。一绳宾雁初辞塞，三匝栖乌未定枝。秋意到门桐叶觉，客心中夜砌虫知。朝来买取黄华好，却忆东皋旧短篱。檐间余滴弄新晴，斗室闲观见物情。带露残蝉多羽调，阅人老树少商声。风寒卢水波痕减，霜落津门蜃气明。却喜书斋省缘扑，窗蝇就冻帐蚊清。
秋日杂诗·其一
作者：叶观国
朝代：清

向夕长廊散步迟，砧声清切动凉飔。一绳宾雁初辞塞，三匝栖乌未定枝。秋意到门桐叶觉，客心中夜砌虫知。朝来买取黄华好，却忆东皋旧短篱。
秋日杂诗·其二
作者：叶观国
朝代：清

檐间余滴弄新晴，斗室闲观见物情。带露残蝉多羽调，阅人老树少商声。风寒卢水波痕减，霜落津门蜃气明。却喜书斋省缘扑，窗蝇就冻帐蚊清。
进哨
作者：叶观国
朝代：清

谽谺一径万峰围，六道河壖百草肥。争路驼装摩背过，嘶风番马跨山飞。帷城环匝依云阵，帐殿中央应紫微。腰箭臂鹰多猛士，自嗤簪笔曳褒衣。
邱芷房编修赠长生无极瓦砚
作者：叶观国
朝代：清

瓦当文字录者谁，百十二种形模奇。长生无极乃其一，云是阿房旧宫之所遗。自从铜雀香姜收作砚，鼍矶龙尾名空驰。埏埴况在汉魏上，笔法颇疑丞相斯。编修校士向关陇，轺车来往骊山陲。蕲年兰池访陈迹。但余瓦砾萦荆茨。偶然拾自清渭湄，制为墨沼苍璆姿。匣装毡裹远饷我，重之奚翅十朋龟。我闻羽阳之瓦出荒垄，流传艺苑如韩碑。甘泉一枚夸创获，当年群雅留歌诗。岂意神物兴有时，珠联璧合何累累。纷纶延寿益寿字，郑重亿年万岁辞。秘文吉语为国瑞，何异器车银瓮祥姚姬。我为墨磨双鬓丝，无多来日徒嗟噫。晴窗拂几看砚背，死籍可落应轩眉。冷金细拓侑石鼓，井华新汲研隃糜。老来懒事虫鱼注，持写《黄庭内景》师杨义。
汉口竹枝词 其一 后湖
作者：叶调元
朝代：清
体裁：词

黄花地上没遮拦，池港沟渠积水宽。墩子人家分种地，只愁大水不愁乾。
汉口竹枝词 其一 市廛
作者：叶调元
朝代：清
体裁：词

汉河前贯大江环，后面平湖百里宽。白粉高墙千万垛，人家最好水中看。
汉口竹枝词 其一 时令
作者：叶调元
朝代：清
体裁：词

元旦开门向喜神，皮衣皮帽簇然新。拜年不见还留帖，半是昨宵躲债人。
汉口竹枝词 其一 杂记
作者：叶调元
朝代：清
体裁：词

汉皋遍地是金银，局运来时易转身。盐豆花生野鸭子，发财一半是穷人。
汉口竹枝词 其一 灾异
作者：叶调元
朝代：清
体裁：词

大码头连米厂台，沿江白石砌成阶。桑田容易成沧海，卅载崩将两道街。
汉口竹枝词 其一 闺阁
作者：叶调元
朝代：清
体裁：词

涂家孝女养孀亲，剪纸成花巧夺春。手执惊闺沿户卖，货郎谁识女几身。
汉口竹枝词 其一百 杂记
作者：叶调元
朝代：清
体裁：词

衣衫洗净汗污痕，抹粉涂脂送上门。醉饱还携鱼肉去，一家落得好开荤。
汉口竹枝词 其一百一 杂记
作者：叶调元
朝代：清
体裁：词

昼入飘行夜出堂，万年台上好鸳鸯。一千二百风流价，落得他人吃肉汤。
汉口竹枝词 其一百七 杂记
作者：叶调元
朝代：清
体裁：词

陆肴争及海肴鲜，鸡鸭猪鱼不值钱。冬日野凫春麦啄，尚和酒客结因缘。
汉口竹枝词 其一百三 杂记
作者：叶调元
朝代：清
体裁：词

菜蔬鱼肉总肩挑，食物殷繁快楚饕。过早过中兼两饭，留心还把夜来消。
汉口竹枝词 其一百九 杂记
作者：叶调元
朝代：清
体裁：词

鲜鳞如玉刮刀椹，汁和葱姜得味深。要向宾筵夸手段，鱼餐做出是空心。
汉口竹枝词 其一百二 杂记
作者：叶调元
朝代：清
体裁：词

不论娼家不论优，劝君莫漫逞风流。逼笼逗放寻常事，第一须防砍斧头。
汉口竹枝词 其一百五 杂记
作者：叶调元
朝代：清
体裁：词

时新小菜出江东，贩子分挑日未红。贱货有时争重价，居人只怕五更风。
汉口竹枝词 其一百八 杂记
作者：叶调元
朝代：清
体裁：词

鱼虾日日出江新，鳊鳜鮰斑味绝伦。独有鳗鲡人不吃，佳肴让与下江人。
汉口竹枝词 其一百六 杂记
作者：叶调元
朝代：清
体裁：词

几种园蔬美又廉，芹芽脆进荻芽鲜。幽香配酒藜蒿梗，清气宜汤豌豆尖。
汉口竹枝词 其一百十 杂记
作者：叶调元
朝代：清
体裁：词

蒸饭须防手法疏，太乾太湿味无余。米汤可惜浓如粥，只好浆衣并喂猪。
汉口竹枝词 其一百四 杂记
作者：叶调元
朝代：清
体裁：词

芝麻馓子叫凄凉，巷口鸣锣卖小糖。水饺汤圆猪血担，夜深还有满街梆。
汉口竹枝词 其七 后湖
作者：叶调元
朝代：清
体裁：词

清茶寂寞殊无味，要听丝弦怕熟人。能使两难成两美，地方最好早逢春。
汉口竹枝词 其七 市廛
作者：叶调元
朝代：清
体裁：词

下路人家屋紧排，生人到此向难猜。但随水桶空挑者，直到河边是正街。
汉口竹枝词 其七 时令
作者：叶调元
朝代：清
体裁：词

纸作皮几篾作胎，龙灯到处户齐开。穿街入巷人多少，岂为看灯到此来。
汉口竹枝词 其七 杂记
作者：叶调元
朝代：清
体裁：词

挂牌医士过千家，治病谁能“一把抓”。轿子跟班兼药费，寻常小病莫缠他。
汉口竹枝词 其七 灾异
作者：叶调元
朝代：清
体裁：词

各码头分叉渡船，送迎宛似驿车传。路程里许更三渡，既费工夫又费钱。
汉口竹枝词 其七 闺阁
作者：叶调元
朝代：清
体裁：词

翠羽明珠压鬓鲜，荆钗埋没孟光贤。效颦堪笑东施女，也要金缯作聘钱。
汉口竹枝词 其七十 杂记
作者：叶调元
朝代：清
体裁：词

风前弱柳舞纤腰，宛转珠喉一串调。情景逼真声泪并，祭江祭塔与探窑。
汉口竹枝词 其七十一 杂记
作者：叶调元
朝代：清
体裁：词

洋蓝褂子白缣裙，杨柳腰肢叹十分。一剪秋波飞座上，侬非老斗也销魂。
汉口竹枝词 其七十七 杂记
作者：叶调元
朝代：清
体裁：词

后街小巷暑难当，有女开门卧竹床。花梦模糊蝴蝶乱，阮郎误认作刘郎。
汉口竹枝词 其七十三 杂记
作者：叶调元
朝代：清
体裁：词

座有歌郎酒易乾，应酬却比上台难。风流蕴藉谁称最，惟有湖南高十官。
汉口竹枝词 其七十九 杂记
作者：叶调元
朝代：清
体裁：词

一声剥啄启双扉，帘幕深深引蝶飞。漫讲留厢先篡局，青钱数百打茶围。
汉口竹枝词 其七十二 杂记
作者：叶调元
朝代：清
体裁：词

绣甲珠冠雉尾飘，弓鞋三寸月牙翘。百回舞跃氍毹上，不羡春莺织柳条。
汉口竹枝词 其七十五 杂记
作者：叶调元
朝代：清
体裁：词

俗人偏自爱风情，浪语油腔最喜听。土荡约看花鼓戏，开场总在二三更。
汉口竹枝词 其七十八 杂记
作者：叶调元
朝代：清
体裁：词

鸨几夜立路三岔，小语挨身把客拉。舍得青钱一二百，一时看遍院中花。
汉口竹枝词 其七十六 杂记
作者：叶调元
朝代：清
体裁：词

灯前幻影认成真，热了当场看戏人。一把散钱丢彩去，草鞋帮是死忠臣。
汉口竹枝词 其七十四 杂记
作者：叶调元
朝代：清
体裁：词

嫣然一笑总胡卢，春笋尖尖捧五壶。长爪倘容搔背痒，蔡经何必羡麻姑。
汉口竹枝词 其三 后湖
作者：叶调元
朝代：清
体裁：词

春来麦草秀成行，夏日盈畴苋菜香。更有冬来黑白菜，移根不肯向他方。
汉口竹枝词 其三 市廛
作者：叶调元
朝代：清
体裁：词

金庭店上属仁叉，以下都归礼智司。虽小衙门多讼事，天天总有出签时。
汉口竹枝词 其三 时令
作者：叶调元
朝代：清
体裁：词

泛友浮交讲应酬，淡红名片教人丢。不然压在泥条下，也算登门磕了头。
汉口竹枝词 其三 杂记
作者：叶调元
朝代：清
体裁：词

每帮捐助数千银，市价稍提便转身。如此阴功容易做，领钱仍是出钱人。
汉口竹枝词 其三 灾异
作者：叶调元
朝代：清
体裁：词

各街搭艞如秦栈，来往行人未觉稀。习惯自然心胆壮，鼓楼麻雀不惊飞。
汉口竹枝词 其三 闺阁
作者：叶调元
朝代：清
体裁：词

楚人嫁女利为罗，不管新郎鬓发皤。要戴金珠穿锦绣，更无妯娌与公婆。
汉口竹枝词 其三十 市廛
作者：叶调元
朝代：清
体裁：词

上街盐店本钱饶，宅第重深巷一条。盐价凭提盐课现，万般生意让他骄。
汉口竹枝词 其三十 时令
作者：叶调元
朝代：清
体裁：词

瑜伽焰口放中元，尺五长幡大路边。一下锣声灯一盏，果然陆地涌金莲。
汉口竹枝词 其三十 杂记
作者：叶调元
朝代：清
体裁：词

女眷相交意最浓，送花送菜礼重重。惟余一事真几戏，两个湖南作轿封。
汉口竹枝词 其三十 灾异
作者：叶调元
朝代：清
体裁：词

烟尘拉杂水飞空，赤壁烧兵此夕同。欲赋招魂无典故，哀词惟唱满江红。
汉口竹枝词 其三十一 市廛
作者：叶调元
朝代：清
体裁：词

子金按月按时排，生意无如票号佳。街上不居居巷内，门悬三字小金牌。
汉口竹枝词 其三十一 时令
作者：叶调元
朝代：清
体裁：词

小河齐放水灯红，整整斜斜水面风。忽遇回流旋不定，万星明减乱云中。
汉口竹枝词 其三十一 杂记
作者：叶调元
朝代：清
体裁：词

六亲情谊本同般，姊妹情深笑楚蛮。破口不妨伤父母，一呼舅子怒冲冠。
汉口竹枝词 其三十一 灾异
作者：叶调元
朝代：清
体裁：词

半随流水半成烟，半入泥沙半压船。一月漉将尸数万，几人肢体得完全。
汉口竹枝词 其三十七 市廛
作者：叶调元
朝代：清
体裁：词

无数茶坊列市阛，早晨开店夜深关。粗茶莫怪人争嗑，半是丝弦半局班。
汉口竹枝词 其三十七 时令
作者：叶调元
朝代：清
体裁：词

捕营鼓角二更摧，栅子重重上锁才。锣不停敲梆乱打，怕他查夜委员来。
汉口竹枝词 其三十三 市廛
作者：叶调元
朝代：清
体裁：词

典商利重易生财，法外施恩百制台。每月三分冬减一，十冬腊月赎衣来。
汉口竹枝词 其三十三 时令
作者：叶调元
朝代：清
体裁：词

西风信到桂花开，接福朝阳玩几回。为爱天香看不足，一千钱赁一柯来。
汉口竹枝词 其三十三 杂记
作者：叶调元
朝代：清
体裁：词

富人棺椁讲繁华，花板中心选菊花。其次对墙尺许厚，一年一度漆来加。
汉口竹枝词 其三十三 灾异
作者：叶调元
朝代：清
体裁：词

漉尸者往往得此，盖花船之遭溺者。西风力劲火扬威，锦壁牙樯化蝶飞。
汉口竹枝词 其三十九 市廛
作者：叶调元
朝代：清
体裁：词

层台百尺俯清流，客到先争好座头。一幅烟波分两地，小江园对楚江楼。
汉口竹枝词 其三十九 时令
作者：叶调元
朝代：清
体裁：词

不须考究食单方，冬月人家食品良。米酒归元消夜好，鳊鱼肥美菜薹香。
汉口竹枝词 其三十二 市廛
作者：叶调元
朝代：清
体裁：词

一包盐赚几厘钱，积少成多累万千。若是客帮无倒账，盐行生意是神仙。
汉口竹枝词 其三十二 时令
作者：叶调元
朝代：清
体裁：词

中秋云是闺人节，瓜果中庭礼月华。一路送瓜图热闹，不知喜信应谁家。
汉口竹枝词 其三十二 杂记
作者：叶调元
朝代：清
体裁：词

拜寿宾来主不迎，门房挂号即回身。老爷不见面犹可，奶奶何堪不认生。
汉口竹枝词 其三十二 灾异
作者：叶调元
朝代：清
体裁：词

云雨阳台蝶梦春，倏随风浪堕回轮。红绫乳抹黄金索，犹向人间现色身。
汉口竹枝词 其三十五 市廛
作者：叶调元
朝代：清
体裁：词

货物都夸本号佳，就中两件冠同侪。名笺雅扇“蓝田室”，烧腊羊羔“玉露斋”。
汉口竹枝词 其三十五 时令
作者：叶调元
朝代：清
体裁：词

十月初交夜市开，游人拥簇一条街。劝君一步一回首，抓帽人从背后来。
汉口竹枝词 其三十五 杂记
作者：叶调元
朝代：清
体裁：词

临丧无复泪滂沱，白布头巾脚后拖。殉葬衣冠都草草，棺中只有石灰多。
汉口竹枝词 其三十五 灾异
作者：叶调元
朝代：清
体裁：词

十家典当九家关，背得穷人没路钻。直一千文当三百，棉花铜锡尽丢还。
汉口竹枝词 其三十八 市廛
作者：叶调元
朝代：清
体裁：词

水光山色座中招，瓷器精工用淡描。茶叶多兼瓜子大，沿河馆比后湖高。
汉口竹枝词 其三十八 时令
作者：叶调元
朝代：清
体裁：词

街头炒栗一灯明，柑拙烟消火焰生。八个大钱称四两，未尝滋味早闻声。
汉口竹枝词 其三十六 市廛
作者：叶调元
朝代：清
体裁：词

银牌点菜莫论钱，西馔苏肴色色鲜。金谷会芳都可吃，坐场第一鹤鸣园。
汉口竹枝词 其三十六 时令
作者：叶调元
朝代：清
体裁：词

器用般般列市边，胡同深处画图悬。宋人山水明人字，索价千钱买百钱。
汉口竹枝词 其三十六 杂记
作者：叶调元
朝代：清
体裁：词

悲乐堂来唱孝歌，灵前男女笑呵呵。鼓盆两字无人懂，问是何人死老婆。
汉口竹枝词 其三十四 市廛
作者：叶调元
朝代：清
体裁：词

银号声名案口传，朱提十万簿头悬。个中利害谁能识，血本纹银仅六千。
汉口竹枝词 其三十四 时令
作者：叶调元
朝代：清
体裁：词

菊花开足似盘盂，异种奇葩谱上无。看者不知顽者苦，晒台几月费功夫。
汉口竹枝词 其三十四 杂记
作者：叶调元
朝代：清
体裁：词

贫人棺椁极平常，十二圆花很可装。最下不须营葬具，替他收殓自新堂。
汉口竹枝词 其三十四 灾异
作者：叶调元
朝代：清
体裁：词

赀财千万作灰扬，富客豪商气不狂。九九归原谁受累，大东道主是西帮。
汉口竹枝词 其九 后湖
作者：叶调元
朝代：清
体裁：词

茶香烟雾袅灯光，为恋清歌不散场。四座无言丝肉脆，望湖泉外月如霜。
汉口竹枝词 其九 市廛
作者：叶调元
朝代：清
体裁：词

大江浪起白头鲜，划子随风一叶颠。数尺黄旗桅上挂，往来游弋救生船。
汉口竹枝词 其九 时令
作者：叶调元
朝代：清
体裁：词

和烟折得柳枝新，插向门前满眼春。两鬓更教簪嫩叶，清明时节重闺人。
汉口竹枝词 其九 杂记
作者：叶调元
朝代：清
体裁：词

栈房行店密于鳞，各有财东各有宾。欲荐小官须大脸，莫因相好荐官人。
汉口竹枝词 其九 灾异
作者：叶调元
朝代：清
体裁：词

富家屋宇厨房速，跳板漂浮路不连。打壁穿墙重搭路，石崇今日断炊烟。
汉口竹枝词 其九 闺阁
作者：叶调元
朝代：清
体裁：词

蜀锦吴绫买上头，阔花边样爱苏州。寻常一领细衫子，只见花边不见绸。
汉口竹枝词 其九十 杂记
作者：叶调元
朝代：清
体裁：词

阳台梦冷雨云消，无赖频将铺板敲。冷落何堪人打逛，一盂水饭送皮条。
汉口竹枝词 其九十一 杂记
作者：叶调元
朝代：清
体裁：词

名花一朵玉含香，不逐春风上下狂。扮出闺中游荡子，但梳辫子不梳妆。
汉口竹枝词 其九十七 杂记
作者：叶调元
朝代：清
体裁：词

逃荒少妇不知贫，眼角眉尖卖弄春。为折野花掉饭票，各行坑杀小官人。
汉口竹枝词 其九十三 杂记
作者：叶调元
朝代：清
体裁：词

车夫水手尽孤魂，甘露难沾一点恩。手捏青蚨数十个，春风一度宋家墩。
汉口竹枝词 其九十九 杂记
作者：叶调元
朝代：清
体裁：词

一方软枕靠身斜，玉手纤纤打炮嘉。妾自为云郎欲雨，花烟颠倒即烟花。
汉口竹枝词 其九十二 杂记
作者：叶调元
朝代：清
体裁：词

佛界烟花不认真，一遭忌讳便生嗔。木槌插磬寻常事，不许生人许熟人。
汉口竹枝词 其九十五 杂记
作者：叶调元
朝代：清
体裁：词

风月场中未有名，私窝门第也铮铮。若非熟手来牵钱，拍得门开听骂声。
汉口竹枝词 其九十八 杂记
作者：叶调元
朝代：清
体裁：词

娼优两字一身当，日唱丝弦夜暖床。不惜千金买破罐，情郎多半是痴郎。
汉口竹枝词 其九十六 杂记
作者：叶调元
朝代：清
体裁：词

客行客栈作生涯，雨打风吹陌上花。一度春风钱数百，龙家巷裹认奴家。
汉口竹枝词 其九十四 杂记
作者：叶调元
朝代：清
体裁：词

席门芦壁不遮风，欢喜因缘到此穷。门内横陈门外探，撩人一幅活春宫。
汉口竹枝词 其二 后湖
作者：叶调元
朝代：清
体裁：词

后矮前高不聚财，此间无地起楼台。痴心欲向愚公说，移过龟山到此来。
汉口竹枝词 其二 市廛
作者：叶调元
朝代：清
体裁：词

廿里长街八码头，陆多车轿水多舟。若非江汉能容秽，渣滓倾来可断流。
汉口竹枝词 其二 时令
作者：叶调元
朝代：清
体裁：词

黑甜一枕养精神，除夕酣眠味更醇。莫怪俗人呼挖窖，发财须是梦中人。
汉口竹枝词 其二 杂记
作者：叶调元
朝代：清
体裁：词

名园栽得好花枝，供奉财翁玩四时。可惜主人都太俗，不能饮酒不能诗。
汉口竹枝词 其二 灾异
作者：叶调元
朝代：清
体裁：词

水患曾惊辛卯年，戊申谁料胜于前。观音阁内寻陈迹，旧尺量来尺五添。
汉口竹枝词 其二 闺阁
作者：叶调元
朝代：清
体裁：词

贫家卖女趁丰年，一纸文书十万钱。风送落花无定主，飘茵落溷各随天。
汉口竹枝词 其二十 市廛
作者：叶调元
朝代：清
体裁：词

四通八达巷如塍，路窄墙高脚响腾。行客不须愁夜路，纵无月色有天灯。
汉口竹枝词 其二十 时令
作者：叶调元
朝代：清
体裁：词

开张各店彩灯悬，鼓乐花筒到处喧。敬罢财神争道喜，灯笼热闹五更天。
汉口竹枝词 其二十 杂记
作者：叶调元
朝代：清
体裁：词

百尺回流稳立身，水猫绝技骇人闻。覆舟莫道全无救，摸得钱财四六分。
汉口竹枝词 其二十 灾异
作者：叶调元
朝代：清
体裁：词

洗澡不能惟抹澡，薙头难得且梳头。长衫袍套全无用，百日人家绝应酬。
汉口竹枝词 其二十 闺阁
作者：叶调元
朝代：清
体裁：词

月湖堤上报花开，游女都从汉口来。谱上群芳终日看，息夫人庙伯牙台。
汉口竹枝词 其二十一 市廛
作者：叶调元
朝代：清
体裁：词

路途高下势偏颇，冰滑泥脂可奈何。险道陡然成坦道，一条草荐值钱多。
汉口竹枝词 其二十一 时令
作者：叶调元
朝代：清
体裁：词

辟邪痛饮雄黄酒，浴垢新煎百草汤。午后后湖人似蚁，迎风一阵蒜泥香。
汉口竹枝词 其二十一 杂记
作者：叶调元
朝代：清
体裁：词

舆夫上道便争先，吆喝行人避路边。两轿相逢呼左手，情形恰似两来船。
汉口竹枝词 其二十一 灾异
作者：叶调元
朝代：清
体裁：词

温柔乡变水云乡，移过群花到汉阳。吕祖喜欢弥勒恼，凤栖寺裹是平康。
汉口竹枝词 其二十一 闺阁
作者：叶调元
朝代：清
体裁：词

吴讴楚调管弦催，翠鬓红裙结伴来。除却寒风和暑雨，后湖日日有花开。
汉口竹枝词 其二十七 市廛
作者：叶调元
朝代：清
体裁：词

银钱生意一毫争，钱店尤居虱子名。本小利轻偏稳当，江西老表是钱精。
汉口竹枝词 其二十七 时令
作者：叶调元
朝代：清
体裁：词

乘凉最好是琴台，万柄荷花槛外开。直到夜深方罢饮，一船明月遇河来。
汉口竹枝词 其二十七 杂记
作者：叶调元
朝代：清
体裁：词

两司衙役百余人，大半空名小半真。四百廿钱来挂号，上街便许吓平民。
汉口竹枝词 其二十七 灾异
作者：叶调元
朝代：清
体裁：词

传闻走水共惊猜，长柄灯笼挤满街。轿子飞跑锣乱打，各帮会馆水龙来。
汉口竹枝词 其二十七 闺阁
作者：叶调元
朝代：清
体裁：词

衣鞋鲜洁粉脂香，解语春莺舌似簧。此地闺人工打扮，见他几女想他娘。
汉口竹枝词 其二十三 市廛
作者：叶调元
朝代：清
体裁：词

咸宁会馆后湖头，局面恢宏愿莫酬。每日人捐钱一个，一回大水一回丢。
汉口竹枝词 其二十三 时令
作者：叶调元
朝代：清
体裁：词

安排仪仗送天符，醉态踉跄哂轿夫。一路招牌常碰着，亏他和尚硬头颅。
汉口竹枝词 其二十三 杂记
作者：叶调元
朝代：清
体裁：词

下流生意是装烟，不论生人也拍肩。一度逢他□两口，每逢三节始开钱。
汉口竹枝词 其二十三 灾异
作者：叶调元
朝代：清
体裁：词

散粮期满又难回，乞食都遇汉口来。湖地河坡人住满，芦棚多似乱坟堆。
汉口竹枝词 其二十三 闺阁
作者：叶调元
朝代：清
体裁：词

半日依依凭画栏，品花脚力不辞酸。寻常几颗西瓜子，嗑向朱唇便耐看。
汉口竹枝词 其二十九 市廛
作者：叶调元
朝代：清
体裁：词

玻璃八盏夜明灯，药店全凭铺面精。市井也知仁者寿，招牌一半借山名。
汉口竹枝词 其二十九 时令
作者：叶调元
朝代：清
体裁：词

吃新食品较常添，荤素相参价不廉。麻雀头酥鹅颈软，豆黄饼脆藕圆甜。
汉口竹枝词 其二十九 杂记
作者：叶调元
朝代：清
体裁：词

贫人僦屋最艰辛，进屋搬家总费银。情理不通惟小礼，房东一两彼三分。
汉口竹枝词 其二十九 灾异
作者：叶调元
朝代：清
体裁：词

七十帮连廿里遥，每帮约计卅余舠。铁猫竹缆连环锁，釜内游鱼何处逃。
汉口竹枝词 其二十二 市廛
作者：叶调元
朝代：清
体裁：词

一镇商人各省通，各帮会馆竞豪雄。石梁透白阳明院，瓷瓦描青万寿宫。
汉口竹枝词 其二十二 时令
作者：叶调元
朝代：清
体裁：词

每逢五月赛金容，设立行宫大路中。木刻龙头安座右，划船锣鼓演村童。
汉口竹枝词 其二十二 杂记
作者：叶调元
朝代：清
体裁：词

丧仪喜事及良辰，乐户安排鼓吹新。酒席一般同贵客，上流口腹下流人。
汉口竹枝词 其二十二 灾异
作者：叶调元
朝代：清
体裁：词

贫民无屋又无田，饥殍流离只听天。账恤捐输逾百万，每天人给十文钱。
汉口竹枝词 其二十二 闺阁
作者：叶调元
朝代：清
体裁：词

望湖泉裹听笙歌，半是衣冠半绮罗。歇着数乘空轿子，惹他门口聚人多。
汉口竹枝词 其二十五 市廛
作者：叶调元
朝代：清
体裁：词

开防严谨是银房，胜似军机白虎堂。门上铜铃闲出入，一开一闭响锒铛。
汉口竹枝词 其二十五 时令
作者：叶调元
朝代：清
体裁：词

舵手篙工共逞奇，桨声要与鼓声齐。指挥独立高台上，辛苦无如甩磨旗。
汉口竹枝词 其二十五 杂记
作者：叶调元
朝代：清
体裁：词

懒筋脆骨少年休，一世栖身在吊楼。欲救饥寒多善策，乌龟牵罢又春牛。
汉口竹枝词 其二十五 灾异
作者：叶调元
朝代：清
体裁：词

老妪当门恶语侵，若逢少妇笑吟吟。小钱开发分迟早，一样慈悲两样心。
汉口竹枝词 其二十五 闺阁
作者：叶调元
朝代：清
体裁：词

龙船看夺锦标回，画舸齐湾水一隈。人隔纱窗花隐约，风吹茉莉送香来。
汉口竹枝词 其二十八 市廛
作者：叶调元
朝代：清
体裁：词

京苏洋广巧妆排，错彩盘金色色佳。夹道高檐相对出，整齐第一是新街。
汉口竹枝词 其二十八 时令
作者：叶调元
朝代：清
体裁：词

终岁何曾祭祀供，中元包袱万家同。鬼如求食应伤馁，此地休来做祖宗。
汉口竹枝词 其二十八 杂记
作者：叶调元
朝代：清
体裁：词

呼奴叱婢气豪雄，美食华衣奉养丰。马褂再能穿上色，二爷还比老爷红。
汉口竹枝词 其二十八 灾异
作者：叶调元
朝代：清
体裁：词

火灾庚午已无伦，乙巳年中又一巡。争似今年塘角火，既伤财物又伤人。